Шармандага шаҳар кенгми? Ёхуд йўқни йўндиришга устаси фаранглар / ADOLAT ижтимоий-сиесий газетаси\nЁхуд йўқни йўндиришга устаси фаранглар\nЎзбекистон катта сиёсий жараён – Олий Мажлис Қонунчилик палатаси, Халқ депутатлари вилоят, шаҳар ва туман Кенгашлари депутатлигига ўтказиладиган сайловлар арафасида турибди. Сайловлар мамлакатда амалга оширилаётган демократик ислоҳотлар, яқин ва олис истиқбол учун белгилаб олинадиган стратегик тараққиётнинг дастурий вазифаларини амалга оширишда катта аҳамият касб этади. Шунингдек, мамлакатимиз ҳудудларида сайловолди тарғибот тадбирлари ташкил этилиб, партияларнинг мақсад- вазифаларини очиб бериш учун тарғибот-ташвиқот тадбирлари, митинглар ташкиллаштириб келинмоқда.\nХусусан, мана шундай тадбирлардан бири жорий йилнинг 16 октябрь куни Жиззах вилояти, Жиззах шаҳрида ташкил этилди. Мазкур митингни ўтказишдан кўзланган мақсад — Ўзбекистон «Адолат” социал-демократик партиясининг жорий йил 22 декабрда бўлиб ўтадиган Ўзбекистон Республикаси Олий Мажлис Қонунчилик палатаси, Халқ депутатлари вилоят, туман ва шаҳар Кенгашларига сайловлар муносабати билан «Биз коррупцияга қаршимиз” шиори остида партиянинг Сайловолди дастурида белгиланган мақсад ва вазифаларини амалга оширишда партия хайрихоҳларини бирлаштириш ҳамда партия ғояларини кенг тарғиб қилиш бўлди.\nУшбу митинг Ўзбекистон “Адолат” социал-демократик партиясининг ўзбилармонлиги ёки ўзбошимчалиги билан ўтказилгани йўқ. Мазкур тадбир Ўзбекистон Республикаси Вазирлар Маҳкамасининг “Оммавий тадбирларни ташкил этиш ва ўтказиш тартибини янада такомиллаштириш чора-тадбирлари тўғрисида”ги қарори мезонлари асосида ташкил этилиб, митингни ташкил этишдан ўн беш кун олдин маҳаллий ҳокимият ҳамда ваколатли давлат органларига мурожаат қилиниб, тегишли рухсатнома олинди.\nМитингда ёшлар билан бир қаторда ногиронлиги бўлган шахслар, тиббиёт ходимлари, ёши улуғ меҳнат фахрийларидан иборат саккиз мингдан ортиқ фуқароларимиз иштирок этиб, партиямиз ғоя ва мақсадларини қўллаб- қувватлашди. Табиийки, фуқароларимизнинг турли хил фавқулодда вазиятларда хавфсизлигини ва соғлигини таъминлаш мақсадида бир қатор ташкилот ва бошқармалар қатори вилоят соғлиқни сақлаш бошқармасига ёзма мурожаат қилиниб, тез ёрдам машиналари жалб қилинди. Тиббиёт ҳодимлари партиянинг асосий электорати ҳисобланади. Қолаверса, партиянинг 2020-2025 йилларга мўлжалланган Сайловолди дастурида тиббиёт ходимлари меҳнатини рағбатлантириш, замонавий технология ва даволаш усулларини кенг жорий қилиш, соғлиқни сақлаш тизимини қайта шакллантиришни давом эттириш, соғлиқни сақлашнинг давлат секторини мустаҳкамлаш, соҳада юқори малакали хорижий мутахассислар сонини ошириш ҳамда хорижий инвестицияларни кенгайтириш, кадрлар малакасини ошириш ва тайёрлашнинг самарали тизимини шакллантириш, тиббий хизматлар экспортини ривожлантиришга кенг эътибор қаратилган.\nМитингда тез тиббий ёрдам машиналари иштирокига тўхталадиган бўлсак, улар 25-30 дақиқа давомида тез тиббий ёрдам бўлимининг имкониятидан келиб чиқиб ажратилганлигига холисона ёндашиш лозим. Бунда, биринчи навбатда, фуқароларнинг манфаатлари устунлиги, уларнинг тез тиббий ёрдам хизматига бўлган эҳтиёжи қондирилиши асосий ўринга қўйилган. Ушбу вақтда РШТЁИМ вилоят филиали тез тиббий ёрдам бўлимида захира чақирув хизмати автомашиналарининг мавжудлиги бу ҳолатда ҳеч қандай танқидга ўрин қолдирмайди.Бугунги кунда мамлакатимизда олиб борилаётган кенг кўламдаги самарали ислоҳотлар сиз-у бизни, барча фуқароларимизни юртимиз равнақи йўлида амалга оширилаётган ишларга дахлдорлик ҳисси билан, холис ёндашувимизни талаб этади.\nБундан ташқари, митинг доирасида Жиззах шаҳар Шароф Рашидов шоҳ кўчасининг бир тарафида, яъни “Сўғдиёна” марказий ўйингоҳидан ёшлар форумигача бўлган масофада юриш марофони ўтказилди. Кўчанинг иккинчи тарафида автомобиллар ўз ҳаракатини давом эттириб, марафон автомашиналарнинг ҳаракатига ҳеч қандай таъсир кўрсатмади. Ёшлар форумида “Биз экстремизмга қаршимиз” шиори остида кўргазмалар, турли хил спорт мусобақалари, китоблар кўргазмаси ва бошқа кўнгилочар тадбирлар давом эттирилди.\nХуллас, “XXI asr” газетаси бундан деярли икки ой бурун (!) ўтказилган митингда тез ёрдам машиналари иштирок этганлигини дастак этиб, 12 декабрь сонида танқидий мақола эълон қилибди (Тезкорликни қаранг-а!). Газета мухбири О.Ражабов муаллифлигидаги мақола “Сайлов ҳангомалари” рукнида “Адолат”нинг адолатсиз митинги” деб номланибди. Бу, шубҳасиз, тирноқ остидан кир қидиришнинг либерелларча кўриниши. Умуман, газета мазкур чиқишида кучаниб бўлса ҳам танқид — танқид учун шиорига амал қилишга уринган. Натижада мақола зўрма-зўраки, асл ҳақиқатга зид ҳолатда ёзилган.\nБиз ўйлаймизки, ижтимоий-сиёсий газетанинг савиясини бундай мўрт чиқишлар белгиламайди. Ёзаман деган журналист учун ҳақиқий муаммо ҳаётимизда, жамиятимизда тиқилиб ётибди. Шундай экан, асли йўқ нарсадан муаммо қидириб, гўёки уни топган ҳам бўлиб ўзимизни кулгига қолдирмайлик. Хитойликларнинг бир мақолини эслайлик: “Қоронғи хонадан қора мушукни ахтарманг, айниқса, у хонада йўқ пайтида...”\nЎзбекистон “Адолат” СДП Жиззах вилоят кенгаши матбуот котиби


Нур-Султон: 15 °С\nЎзбекистон кўп квартирали уй-жойларда яшовчи ижтимоий ҳимояга муҳтож оилаларга субсидия бермоқчи\n19 Октябрь 16:57\nMAQTAARAL. Kazinform – Мақтаарал туманида Сардоба сув омбори авариясидан жабрланган оилалар янги уйларга кўчиб ўтмоқда. Улар учун Мирзакентда янги микрорайон барпо этилди, деб хабар беради Kazinform Туркистон вилояти ҳокими матбуот хизматига асосланиб.\n386 та оила янги уйларга тантанали равишда кўчиб ўтишди. ҚР Бош вазири ўринбосари Р.Скляр, Ўзбекистон Республикаси сув хўжалиги вазири Ш.Хамраев, Туркистон вилояти ҳокими Ў.Шўкеев аҳолини табриклади ва уй калитларини топширди.\n70 гектар майдонда жойлашган янги шаҳарчадаги 386 та уйга Женис, Жанатурмис ва Достиқ аҳоли пунктлари аҳолиси кўчиб ўтишади. Микрорайонда ичимлик суви, электр энергияси, иситиш ва канализация тизимлари ўрнатилган ва юқори тезликдаги Интернетга уланган. Бундан ташқари, янги микрорайонда 1200 ўринли мактаб, болалар боғчаси ва тиббий поликлиника қурилмоқда. Болалар майдончалари қурилиб, дарахтлар экилган. Боғлар ва гулзорлар микрорайонга кўрк қўшиб турибди.\nСув тошқинидан зарар кўрган аҳолини қўллаб-қувватлашда «Nur Otan» партияси ва бошқа қозоғистонлик тадбиркорларнинг ҳиссаси катта. Қозоғистоннинг барча ҳудудларидан 700 тоннадан ортиқ озиқ-овқат ва гуманитар ёрдам келди. Уйини сув босган ҳар бир оилага республика бюджетидан 100 минг тенге ажратилган. Болат Утемуратов фонди жабрланганларга уй қуриш учун 6 миллион доллар ажратди. Россиялик тадбиркор Алишер Усмонов фондидан 5,2 миллион доллар ўтказилди. Ушбу маблағлар 5202 оилага (30 420 киши) 1000 АҚШ долларидан тарқатиб берилди.\nМирзакентда Сардоба тўғони бузилишидан зарар кўрган учта қишлоқ аҳолиси учун янги шаҳарча қурилди. 386 уйдан 196 уй ҳукумат захираси ҳисобига, 150 уй Болат Утемуратов фонди маблағлари ҳисобига қурилган. 40 уй «Nur Otan» партиясининг «Біз біргеміз» ва «Салиқали Урпақ» жамғармаси кўмагида қурилган.\nТантанали тадбир байрам концерти билан якунланди.\n1 Қозоғистон МДҲ давлатлари орасида уй-жой қурилиши бўйича биринчи ўринга кўтарилди\n2 Бир кунда 930 қозоғистонлик коронавирус билан касалланган\n3 Токио Олимпиадасида иштирок этадиганлар орасида COVID-19 юқтиришнинг илк ҳолати қайд этилди\n4 Катар футбол бўйича ЖЧ-2022да фақат коронавирусга қарши эмланганларни киритади\nҚР ижтимоий-иқтисодий ривожланиши: Бош Вазир ишни кучайтиришга кўрсатма берди\nҚозоғистонда уй-жой қурилиши ҳажми ортмоқда


“Ювентус” мўмай пулни рад этди\n22 май, 2020, 08:30\n“Барселона” раҳбарияти Турин клуби шарафини ҳимоя қилаётган марказий ҳимоячи Маттейс Де Лигтни ўз сафига қўшиб олиш учун “Ювентус” раҳбариятига 75 миллион евро таклиф қилди.\nПандемия даври учун супер нарх ҳисобланган бу сумма туринликларни қизиқтирмади ва улар ҳимоячи жамоада қолишини маълум қилди. Қолаверса, Transfermarkt томонидан ҳимоячининг бугунги нархи 67,5 миллионга баҳоланган.\nДе Лигт “Ювентус” таркибига бир йил муқаддам “Аякс”дан келиб қўшилган эди. Ўшанда италияликлар ёш футболчи учун 85,5 миллион евро тўлаган. 20 ёшли ҳимоячи барча турнирларда 27 та ўйин ўтказди, иккита гол урди. Унинг клуб билан шартномаси 2024 йилгача мўлжалланган


Интервьюлар – FC SHURTAN\nЖорий йилда Ғузорнинг “Шўртан” жамоаси ўз олдига ҳар қачонгидан ҳам юксакроқ маралларни қўйган. Улардан энг биринчиси 2020 йилги мусобақалар якунига кўра, яна Суперлигага қайтиш. Лекин бутун дунёни ташвишга солган пандемия […]\nДаврон Файзиев: «Динамо» раҳбариятига Суперлигага олиб чиқишни ваъда бермаганман, лекин…»\n«Динамо» – «Шўртан» (0:0) учрашувидан сўнг, мезбонлар бош мураббийи Даврон Файзиев ўйин борасидаги саволларга жавоб қайтарди. Шу куни Файзиев илк марта “Динамо” мураббийлар ўриндиғидан жой олди. – “Шўртан” билан баҳс […]\nИнтервьюлар / Про лига / Янгиликлар\tLeave a comment\nДилшод Нуралиев: «Футболда кучлилар ғалаба қозонади»\nПРО-Лиганинг 7-туридан ўрин олган «Машъал» – «Сурхон» (2:1) ўйинидан кейин ташкил этилган матбуот анжуманида “Сурхон” бош мураббийи Дилшод Нуралиев ўз фикрларини билдирди. «Биз билардик «Машъал» билан бу баҳс жуда қийин […]\nАлександр Хомяков: «Характер кўрсатдик»\nПРО-Лиганинг 7-туридан ўрин олган «Машъал» – «Сурхон» (2:1) ўйинидан кейин ташкил этилган матбуот анжуманида “газчилар” бош мураббийи Александр Хомяков ўз фикирларини билдирди. «Ўйинни кўрдингиз қийин кечди. Аммо мен натижадан хурсандман, […]\nЗойир Ҳасанов: «Ёзёвон» майдонда ўз жасоратини, матонатини кўрсатди»\nПРО-Лига 7-туридан ўрин олган “Ёзёвон лочинлари”- “Зомин” (1:0) учрашувидан сўнг меҳмонлар бош мураббийи Зойир Ҳасанов “Championat.asia” сайтига интервью берди. – Бугун беллашувларга бой ва қийин учрашув бўлди. “Зомин” жамоаси яхши […]\nСалимжон Зокиров: «Зомин» анчагина кучли жамоа»\nПРО-Лига 7-туридан ўрин олган “Ёзёвон”- “Зомин” (1:0) учрашувидан сўнг мезбонлар бош мураббийи Салимжон Зокиров “Championat.asia” сайтига интервью берди. – Бугун сизнинг жамоангиз қийин ғалабани қўлга киритди. Аввало ғалаба билан табриклаймиз. […]\nХар иккала жамоа ҳам фақат ғалаба учун тўп сурди… “Нефтчи” – “Насаф” баҳсидан кейин ўтказилган матбуот анжуманида қаршиликлар бош мураббийи Рўзиқул Бердиев ва жамоа ҳимоячиси Игорь Голбанлар иштирок этишди Рўзиқул […]


15:14 / 13.03.2017\nРоссия давлат думасининг миллатлар иши бўйича қўмитаси Собиқ Иттифоқ ҳудудида яшаган ва "рус тили ташувчиси" деб ҳисобланганларнинг Россия фуқаролигини олишини осонлаштирадиган қонун лойиҳасини маъқуллади.\nҚонун муаллифлари бундай фуқаролар туркумига собиқ Россия империяси ёки Собиқ Иттифоқ ҳудудида яшайдиган фуқароларни, шунингдек, Россияда туғилган тўғридан-тўғри қариндошлари бор бўлганларни киритишни таклиф этмоқда.\nБугунги кунда Россия фуқаролигини олмоқчи бўлган бундай шахсларга “хорижий давлат ваколатли идораси”нинг бошқа фуқароликдан чиққани ҳақидаги ҳужжатини тақдим этиши асосий ғовлардан бири бўлиб турибди. Шу билан бирга, хорижий фуқаролар ўзларидаги фуқароликдан воз кечиш ҳақида ёзма равишда билдирсалар етарли. “Рус тили ташувчилари” учун эса амалдаги фуқароликдан воз кечишнинг рухсат берилган тартиби ўрнатилган.\nУшбу қонун лойиҳасида бундай шахсларга яшаш учун рухсатномани бошқа фуқароликдан воз кечмай туриб олиш ҳуқуқини берувчи тузатишлар киритиш таклиф этилмоқда. Бундан ташқари, яшаш учун рухсатноманинг амал қилиш муддати ва уни чўздириш имкони ҳам тақдим этилиши мумкин.\nШуни таъкидлаб ўтиш жоизки, ўтган йилда Россия фуқаролигини олган шахслар сони 21 фоизга ортди. 2016 йилда 265 319 киши фуқаролик олган бўлса, 2015 йилда бу кўрсаткич – 209 799 кишига тенг бўлган.


Мансур (Мангуст) Тўғизбоев ва Рашид Акалбаевнинг енгилмас шогирди Қозоғистонда жанг қилади\n7 декабрь, 2017, 11:19\nҚозоғистонда 9 декабрь куни профессионал кикбоксинг бўйича нуфузли мусобақада ўтказилади.\nМазкур мусобақада мамлакатимиз шарафини ММА жангчиси ва ММА бўйича Ўзбекистоннинг энг зўр мураббийи Мансур (Мангуст) Тўғизбоев ҳамда Ўзбекистон ҳаваскор ва профессионал кикбоксинг ассоциацияси бош мураббийи Рашид Акалбаев шогирли Хушнуд Холматов 54 килограмм вазн тоифасида ҳимоя қилади.\nБугун, улар Ислом Каримов номидаги Тошкент халқаро аэропортидан Қозоғизтонга жўнаб кетди.\n– Мусобақада мамлакатимиз шарафини муносиб ҳимоя қилиш учун Мансур Тўғизбоев ва Рашид Акалбаев каби тажрибали мураббийларим қўл остида жисмоний, техник ва тактик машғулотлар ўтказиб, жиддий тайёргарлик кўрдим. Умид қиламанки, халқимиз ва мураббийларимнинг ишончини оқлайман. Мақсадим – ушбу мусобақада ғалаба қозониб, юртимиз шарафини муносиб ҳимоя қилишдир, – дейди 21 ёшли спортчимиз Хушнуд Холматов.


НИЗОНИ ҲАЛ ЭТИШНИНГ МУҚОБИЛ УСУЛИ - Ўзбекистон овози газетаси\nКЎЗИМ ЯНА ЁРУҒ ДУНЁНИ КЎРДИ\nЭҲТИЁЖМАНД ОИЛАЛАР УЙЛИ БЎЛДИ\nПОЙТАХТДАГИ УЧ ОНА — ВАТАН ВА ХАЛҚ ТИМСОЛИ\nДОРИ ВОСИТАЛАРИНИ ДАВЛАТ РЎЙХАТИДАН ЎТКАЗИШ САМАРАДОРЛИГИНИ ОШИРИШ ВА АҲОЛИНИ УЛАР БИЛАН ТАЪМИНЛАШНИ ЯХШИЛАШ ЧОРА-ТАДБИРЛАРИ ТЎҒРИСИДА\nҲаёт тажрибаси шуни кўрсатмоқдаки, хусусий сектор тараққий этгани сари, соҳа вакиллари орасида иқтисодий ва ҳуқуқий масалалар, зиддиятлар, суд орқали ҳал этиш лозим бўлган ҳолатлар кўпаяди. Уларнинг барчасини судлар томонидан кўриб чиқиш мушкул, албатта. Ана шуларни ҳисобга олиб, мамлакатимизда «Ҳакамлик судлари тўғрисида»ги Қонун қабул қилинган. Ҳакамлик суди фуқаролик ҳуқуқий муносабатлардан келиб чиқувчи низоларни, шу жумладан, тадбиркорлик субъектлари ўртасида вужудга келувчи хўжалик низоларини ҳал этувчи нодавлат орган сифатида эътироф этилди.\nЖумладан, ҳакамлик судларига муқобил ва мустақил судлов шакли бўлиши учун давлат томонидан бир қатор имкониятлар берилди. Ҳакамлик суди давлат судлари билан бир қаторда фуқаролик ҳуқуқларини ҳимоя қилувчи орган сифатида тан олинди.\nХўжалик судларига тааллуқли бўлган ишлар низолашувчи тарафларнинг келишувига кўра, ҳакамлик судида кўрилиши мумкин. Эътиборли жиҳати, ҳакамлик судида ишлар тезкорлик билан ҳал этилади ҳамда тарафлар ўртасидаги ҳамкорлик сақлаб қолинади.\nҲакамлик судининг ҳал қилув қарори қабул қилинган кундан бошлаб кучга киради.\nХўжалик судлари ва фуқаролик ишлари бўйича судлар ҳакамлик суди аниқлаган ҳолатларни текширишга ёки ҳакамлик судининг ҳал қилув қарорини мазмунан қайта кўриб чиқишга хақли эмас.\nҲакамлик судлари йиғими миқдори хўжалик суди ёки фуқаролик ишлари бўйича судда кўриб чиқилганда тўланиши лозим бўлган давлат божининг ярмидан ошмайди.\nҲакамлик суди ҳал қилув қарори ихтиёрий бажарилмаган тақдирда, уни тегишли тартибда мажбурий ижрога қаратиш қонун билан кафолатланган.\nМиллий қонунчилигимиз ҳакамлик судларининг ҳал қилув қарорлари ижроси мажбурийлигини таъминлаш орқали, ҳуқуқий оқибати бўйича ҳакамлик судларининг ҳал қилув қарорларини давлат судларининг қарорларига тенглаштириб берди. Бундан кўриниб турибдики, мамлакатимизда давлат томонидан ҳакамлик судлари фаолиятига кенг йўл очиб берилди.\nҲакамлик судида фақат битта инстанция мавжуд бўлиб, ишлар тезлик билан ҳал қилинади. Унда бошқа судлар каби апелляция, кассация, назорат инстанциялари мавжуд эмас. Ҳакамлик судининг қарори якуний ҳисобланади. Асосий мақсад тарафлар келишувига эришиш, уларни муросага келтиришдир. Бу жараёнда томонлар ўртасида ҳамкорлик муносабатлари кўп ҳолларда сақлаб қолинади.\nҲакамлик судлари ҳакамлик муҳокамасининг махфийлигини тўлиқ таъминлайдики, тарафларнинг обрў-эътиборига путур етмайди. Бунинг учун ҳакамлик суди муҳокамаси ёпиқ суд мажлисида кўриб чиқилади. Бу — тарафлар ўртасида низо мавжудлиги, шунингдек, низонинг бирор-бир ўзига хос томони ошкор қилинмаслигини таъминлайди.\nФуқаролик ҳуқуқий низоларни ҳал этишда ҳакамлик муҳокамаси муҳим аҳамиятга эга. Ҳакамлик судлари Ассоциацияси ҳамда унинг ваколатхона ва филиаллари ҳузурида айни вақтда 160 ҳакамлик судлари фаолият кўрсатмоқда.\nЎзбекистон Ҳакамлик судлари Ассоциациясининг асосий вазифаси республикамиздаги ҳакамлик судларини ташкил этишга кўмаклашиш ва ривожлантириш, уларни ҳуқуқий ҳимоя қилиш, шунингдек, ҳакамлик судлари фаолиятини оммавий ахборот воситаларида тарғиб қилиш орқали фуқароларнинг ҳакамлик муҳокамаси соҳасидаги ҳуқуқий онгини оширишдан иборат.\nҲозирги кунда тизимдаги барча ҳакамлик судлари малакали судьялар билан таъминланмоқда. Судларда зарур моддий-техник база ҳамда шарт-шароитлар яратилганлиги ва тарғибот ишлари тўғри йўлга қўйилганлиги учун ўтган йил мобайнида даъво қиймати 58 миллиард 795 миллион сўмдан ортиқ 8925 даъво ариза ҳакамлик судлари иш юритувига қабул қилинган. Ушбу даъво аризаларининг 2725 таси ёки 30 фоизи фуқаролик ҳуқуқий муносабатларда келиб чиққан низолар, 6200 таси ёки 70 фоизи тадбиркорлик субьектлари ўртасидаги хўжалик низолари бўлиб, уларнинг барчаси ўртача 6 кундан 15 кунгача бўлган муддатда белгиланган тартибда ҳал этилган.\nХулоса қилиб айтганда, мамлакатимизда ҳакамлик судларининг фаолият кўрсатиши тадбиркорлик субъектларининг қонуний ҳуқуқ ва манфаатларини самарали ҳимоя қилишни таъминлаши баробарида, қулай инвестицион муҳитни шакллантириш учун шарт-шароит яратишга кўмаклашади. Чунки ҳакамлик судларининг мавжудлиги ривожланган давлатларда бўлгани каби, хорижлик инвесторлар учун ҳам кафолат вазифасини ўтайди. Қолаверса, ҳакамлик судлари мамлакатимизда қулай бозор инфратузилмасини шакллантириш ва низоларни кўриб чиқишни халқаро талаблар даражасига кўтариш имконини беради.\nЎзбекистон Ҳакамлик судлари\nАссоциацияси раисининг биринчи ўринбосари.


Қирғизистон президенти Тошкентга ташрифни қачон амалга ошириши маълум қилинди\nҚирғизистон президенти Алмазбек Атамбоев 5-6 октябрь кунларида Тошкентга ташрифни амалга оширишни режалаштирган. Бу маълумотни «24.kg» агентлиги давлат раҳбари аппаратидаги манбага асосланган ҳолда тарқатган.\nҚайд этилишича, Қирғизистон раҳбари Ўзбекистонга жавоб ташрифини амалга оширади. Ўзбекистон президенти Шавкат Мирзиёев ўтган ҳафтада Бишкекка ташрифи вақтида қўшни давлат раҳбарини Тошкентга таклиф қилганди. Шавкат Мирзиёев Атамбоевга Бишкекка сафари якунлари бўйича миннатдорчилик мактуби йўллаган.\nЎзбекистон раҳбари ҳукуматга яқин кунлар ичида эришилган келишувларнинг тўлиқ амалга оширилишини таъминлаш ҳамда музорака ва учрашувлар натижаси бўйича имзоланган битимлар асосида йўл харитасини ишлаб чиқиш топшириғини берган.\n«Сизнинг Ўзбекистонга икки давлатнинг кўплаб соҳалардаги ҳамкорлигини чуқурлаштириш йўлидаги мулоқотни давом эттириш учун жавоб ташрифи амалга оширишингизни сабрсизлик билан кутамиз», — дейилган мактубда.\nАлмазбек Атамбоевнинг Тошкентга ташрифи доирасида бизнес-форум ва икки мамлакатда ишлаб чиқарилган маҳсулотлар кўргазмаси ташкил этилиши кўзда тутилган.\nАтамбоев: "Адолатли ҳукмдорнинг қариндош-уруғи бўлмайди"\n15:37 / 06.04.2018\nҚирғизистон раҳбарияти Атамбоевнинг сўзларига қандай муносабат билдирди?\n23:16 / 02.04.2018\nУзоқ кутилган учрашув: Алмазбек Атамбоев ўзи ва янги президент Сооранбой Жээнбеков фаолияти ҳақида\n22:20 / 01.04.2018


Россия Болгария режасига қарши\n24 октябр 2021, Тошкент вақти: 02:46\nРоссия Болгариядан АҚШнинг Европага ўрнатиладиган янги мудофаа тизимига қўшилиш борасидаги режасини тушунтириб беришни талаб қилди.\nРоссия ташқи ишлар вазири Сергей Лавров Болгариянинг режаси Москвани ҳайратга солгани ва айни пайтда Болгариядан ўз ҳаракатларини изоҳлаб беришини кутаётганини билдирди.\nЛавров, шунингдек, мазкур масалада Россиянинг Вашингтондаги элчиси АҚШ ҳукуматига мурожаат қилганини билдирди.\n12 феврал куни Болгария бош вазири Бойко Борисов АҚШнинг Европага ўрнатиладиган янги мудофаа тизимида иштирок этиш иштиёқини билдирган эди.\nБундан бир оз аввал қўшни Руминия ҳам АҚШнинг ўрта масофага парвоз қиладиган ракеталарини ўз ҳудудида жойлаштиришга тайёр эканини маълум қилган. Руминиянинг ушбу қарори Россия ғазабини келтирган.


ЎзА - UzAuto Motors тежамкор турбодвигателли янгиланган Malibu моделини тақдим этади\nUzAuto Motors тежамкор турбодвигателли янгиланган Malibu моделини тақдим этади\nUzAuto Motors компанияси 1.5 л. Turbo двигателли янгиланган Malibu Facelift автомобили савдоси бошланаётганини маълум қилди.\nЯнгиланган, кўпчиликнинг кўнглидан жой олган Malibu, Ўзбекистон бозорида Malibu 2.5л. ўрнини эгаллайди ҳамда унинг янги технологик ва тежамкор (30%) давомчиси бўлади.\nMalibu 1.5 л. Turbo – бу чиройли ва уйғун тузилган седан бўлиб, бежирим ва аниқ чизгиларга эга.\nШуни қайд этиш лозимки, мазкур моделнинг нархи аввалгисидан 5 миллион сўмга арзон ва у иссиқ иқлимли мамлакатлар учун айни муддао саналади. Янгиланган моделнинг ранглар палитраси ҳам кенг доирада тақдим этилган. Дарвоқе, ушбу модель гўзал аёлларимиз учун ҳам жуда мос келади.\nШунингдек, айни дамда янгиланган Facelift Malibu Turbo 2 л. автомобилининг ҳам савдоси йўлга қўйилган. Ушбу моделдаги автомобилларни етказиб бериш 2019 йилнинг сентябрь ойидан бошланади.\nХаридорларга шуни маълум қиламизки, ҳозирги вақтда Malibu 2.5л. автомобили жуда оз миқдорда чегараланган ранглар палитрасида қолган ва ушбу модель ишлаб чиқаришдан тўхтатилмоқда.\nКомпания дилерлар билан биргаликда Malibu2.5 л. автомобили учун шартнома тузган мижозлар олдидаги мажбуриятларини тўлиқ ва ўз вақтида бажарилишини кафолатлайди.


«Ҳукумат ўз ўйинларини қўйиб, бу монополистни умуман қўлламаслиги керак» – Мурод Муҳаммад Дўст — Sof.uz\nЖАҲОН 1,447,471 309,145 83,401\n«Ҳукумат ўз ўйинларини қўйиб, бу монополистни умуман қўлламаслиги керак» – Мурод Муҳаммад Дўст\n14.03 13:00 704 Ўзбекистон\nТаниқли ёзувчи Мурод Муҳаммад Дўстнинг Kun.uz мухбирига айтишича, у бир неча кун аввал UzAuto Motors мутасаддиларининг депутатлар билан бўлган учрашувини ОАВ орқали кузатган.\n“Учрашувда корхона мутасаддилари ёлғон гапираётгани юз-у кўзларидан шундай сезилиб қолди.\nМАВЗУГА ДОИР: «UzAuto Motors» расман автомобил нархларини оширди (янги нархлар)\nЭсингизда бўлса, 2008 йилда бутун дунё бўйлаб иқтисодий инқироз кузатилди. Ўша пайти, бизда иқтисодий инқироз бўлмайди, деб дўстлар билан ўзаро ҳазиллашар эдик, негаки, иқтисодий инқироз росмана иқтисод бор жойда бўлади. Эътибор берган бўлсангиз, инқироз бизнинг чор атрофдан иҳоталанган биқиқ иқтисодимизни четлаб ўтди”, дея кулги аралаш гапирди ёзувчи.\n“Жиддийроқ гапирадиган бўлсак, ҳукумат энди ўзининг ўйинларини қўйиб, бу монополист корхонани умуман қўлламаслиги керак. У чегарадаги божларни камайтириши, одамларга эркин автомобил сотиб олиши учун имконият яратиб бериши шарт.\nUzAuto Motors раҳбарияти мард бўлса, ҳақиқий рақобатга кучи етса, бозор қоидалари бўйича ишласин”, деди у.\n“Бу ерда қандайдир бир тўданинг каттагина манфаати бордай. Эсингизда бўлса, бир пайтлар корхона ичидаги шахслар томонидан автомобилларни арзон баҳода четга чиқариб, кейин яна Ўзбекистонга қайтариб қиммат баҳода сотиш ҳолатлари ҳам бўлган”, – дея қўшимча қилди суҳбатдош.\nАввалроқ, «UzAuto Motors» АЖ томонидан ишлаб чиқарилаётган енгил автомобиллар нархлари расман оширилгани маълум қилинган эди. Бу ҳабар кенг жамоатчилик вакиллари, депутатлар, журналист ва блогерлар, шунингдек бутун халқ тарафидан жуда салбий қарши олинди ва кенг муҳокамаларга сабаб бўлган эди.\nКейинроқ, UzAuto Motors мутасаддилари депутатлар билан учрашувди. Президент Шавкат Мирзиёев Хоразм вилояти фаоллари билан учрашувда автомобиллар нархи оширилганига ўз муносабатини билдирди.\n"Мана кўряпсизлар, автосаноатимиз раҳбарлари машиналар нархини оширишга қарор қилгани одамларнинг норозилигига сабаб бўлди. Бу иқтисодий жиҳатдан керакдир, лекин ҳозирги шароитда тўғри эмас," деди президент.\nМАВЗУГА ДОИР: «UzAuto Motors» халққа ошноми ёки бу «Камбағални туяни устида ҳам ит қопади» деганими?\nМонополия UZAUTO MOTORS Мурод Муҳаммад Дўст\nКеча, 17:58 14561\n6.04 10:47 9390\n5.04 23:55 9369\nКеча, 17:30 4756\n6.04 23:19 4518\n6.04 10:47 9390 Ўзбекистон\n3.04 20:52 2158 Ўзбекистон\n«Алишер Қодировнинг гапларини эшитиб уялиб кетдим. Уни ростдан халқ сайлаганми?»\n14.03 14:59 7357\nБу ҳозирги шароитда тўғри эмас – Президент автомобиллар нархи оширилишига муносабат билдирди\n13.03 12:37 3348 Ўзбекистон


Кўлобдаги табиий офат қурбонлари сони ортди\n26 июн 2022, Тошкент вақти: 20:02\nТожикистон жанубида рўй берган кўчки ва сув тошқини оқибатида нобуд бўлган фуқаролар сони 15 кишига етди, салкам 40 rкиши ҳануз бедарак йўқолган ҳисобланмоқда.\nТинимсиз ёққан кучли ёмғир ортидан жума куни Кўлоб туманида жойлашган бир нечта қишлоқни сел олиб кетди. Оқибатда мингдан ортиқ хонадон, ўнлаб кўприк ва йўлларга жиддий шикаст етказилди. Бир неча минг гектар экин ерлари ҳам яроқсиз ҳолга келган.\n7 май куни Кўлобга сафар қилган мамлакат президенти Имомали Раҳмон табиий офатдан нобуд бўлган шахслар оила аъзоларига ҳамдардлик билдириб, кўчки ва сув тошқинидан жабр кўрган барча фуқароларга ёрдам кўрсатилишини маълум қилди.\nТабиий офатдан кўрилган зарар 100 миллион доллар атрофида экани айтилмоқда. Айни пайтда Кўлобда табиий офат оқибатларини бартараф этиш ишлари давом этмоқда.


Ўқ отиш спорти федерацияси томонидан спортчи ва мураббийлар учун вебинар ташкил қилинди – O'zbekiston milliy paralimpiya assotsiatsiyasi\nЎзбекистон ўқ отиш спорти федерацияси томонидан яқинлашиб келаётган Мустақиллик куни байрами ва карантин чекловларининг юмшатилиши муносабати билан спорт мотивацияси, натижалар ва муваффақиятларни рағбатлантириш механизмлари бўйича вебинар ўтказилди. Тадбирни федерация психологи Л.Юсупова олиб борди. Мутахассис маърузаси давомида мотивациянинг асосий тушунчалари, муваффақиятга эришиш йўлида ўзини қандай руҳлантириш, ўз-ўзига ишонч ва салбий фикрлашдан қочишга ҳаракат қилиш йўналишларида қимматли тушунчалар берди.\nПсихолог, шунингдек, мураббийлар учун ўз шогирдларини мусобақаларга қандай тайёрлаш ва уларга мотивация бериш мавзусида ҳам гапириб берди. Унда қуйидаги йўналишларга эътибор қаратиш зарурлиги таъкидланди:\n– Ўзингизга, спортчига, ғалабага ишониш;\n– Спортчининг психологик портретини яратиш;\n– Қисқа муддатли ва стратегик мақсадга эришиш;\n– “Қамчи ва ширинлик” методи – розилик ва қаршилик;\n– Мусобақадан аввал эмас, муваффақият учун ҳар куни меҳнат қилиш;\n– Спортчининг ўз-ўзини англаши, ўзига ижобий баҳо беришни қўллаб-қувватлаш;\n– Парашютдан сакраш мисолида қўрқувни енгиб ўтиш;\n– Машҳурлардан мотивацион чорлов.\n“Оғриқ, умидсизлик, муваффақиятсизликлар бўлади. Бу нормал ҳолат ва ҳаётда учрайдиган воқеликлардир. Оғриқ, йиқилиш ва муваффақиятсизликлар ҳаётда кўтарилиш учун берилади”, – деди Л. Юсупова. Тадбир сўнгида тажрибали психолог шу каби мотивацион жумлалари билан спортчиларнинг кўнглини кўтаришга ҳаракат қилди. Шунингдек, келажакда спортчи ва мураббийлар учун бу каби вебинарларни кўпроқ ташкил қилиш таклифи билдирилди.


Бош сахифа > Диққатга сазовор жойлар\nНавоий вилояти маданий объектлар рўйхати: кўчириб олиш\nРАБОТИ МАЛИК САРДОБАСИ (XIV.)\nДЕГГАРОН МАЖМУАСИ (XIV)\nКармана — Бухоро йўлида — бугунда қайта тикланган қадимий карвон йўли бўйида Работи Малик (Шоҳ Работи) карвонсаройи жойлашган. У XI асрнинг 70-йилларида Қорахонийлардан бўлмиш Шамсулмулк Наср ибн Иброҳим (1068–1080 й.) томонидан қурилган бўлиб, XII асрнинг биринчи чорагида яна шу Қорахонийлардан бўлмиш арслонхон муҳаммад ибн сулаймон (1102–1130 й.) томонидан таъмирланган. Археологик тадқиқотлар пайтида (XX асрнинг 70-йиллари ва шу асрнинг охири — XXI аср бошлари) бу ноёб бинонинг мураккаб тузилиши аниқланди. У 100×100 м майдонни эгаллаган бўлиб, мустаҳкам деворлар билан ўралган ва икки қисмга бўлинган.\nЗарафшон заргарлари ясаган зеб-зийнатлар хорижлик нозиктаъб харидорлар, қилни қирқ ёрувчи заршуносларга ҳам мақбулу манзур. Зотан, бу — узоқ ўтмиш давомида жамланган энг сара тажрибалар ва замонавий технологиялар маҳсули. Узук, билагузук, сирға, занжир… Алқисса, Навоийкон-металлургия комбинатининг Зарафшон заргарлик заводида ишлаб чиқарилаётган мингга яқин турдаги зеб-зийнатларнинг бозори чаққон. Нафис буюмлар ижодкорларига берилган халқаро мукофотларнинг эса саноғига етиш қийин. Фусункор жавоҳирларни томоша қилиб, гўзаллик тушунчасига таъриф топгандек бўласиз, инсон ва табиат уйғунлигини ҳис қиласиз.


12 январь куни Ўзбекистонда қандай об-ҳаво кутиляпти? » Ўзбекистон янгиликлари – Zamin.uz\n, 24 2020, 08:59\n12 январь куни Ўзбекистонда қандай об-ҳаво кутиляпти?\n11 янв, 15:50 1 694 Ўзбекистон\nТошкент шаҳрида ҳаво ўзгариб туради, вақти-вақти билан ёғингарчилик (ёмғир, қор) бўлади. Шамол ғарбдан 7-12 м/с тезликда эсади. Ҳарорат кечаси ва кундузи 1-3 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол ғарбдан 7-12 м/с тезликда эсади. Ҳарорат кечаси 3-8 даража совуқ, кундузи 3 даража совуқ - 2 даража илиқ бўлади.\nБухоро ва Навоий вилоятида ҳаво ўзгариб туради, баъзи жойларда бироз ёғингарчилик (ёмғир, қор) бўлади. Баъзи жойларга туман тушиши мумкин. Шамол ғарбдан 7-12 м/с тезликда эсади. Ҳарорат кечаси ва кундузи 0-5 даража илиқ бўлади.\nТошкент, Жиззах, Сирдарё, Самарқанд вилоятларида ҳаво ўзгариб туради, баъзи жойларда ёғингарчилик (ёмғир, қор) бўлади. Баъзи жойларга туман тушиши мумкин. Шамол ғарбдан 7-12 м/с тезликда эсади. Ҳарорат кечаси ва кундузи 0-5 даража илиқ бўлади.\nҚашқадарё ва Сурхондарё вилоятида ҳаво ўзгариб туради, баъзи жойларда ёғингарчилик (ёмғир, қор) бўлади. Баъзи жойларга туман тушиши мумкин. Шамол ғарбдан 7-12 м/с тезликда эсади. Ҳарорат кечаси ва кундузи 2-7 даража илиқ бўлади.\nАндижон, Наманган, Фарғона вилоятларида ҳаво ўзгариб туради, баъзи жойларда ёғингарчилик (ёмғир, қор) бўлади. Баъзи жойларга туман тушиши мумкин. Шарқий шамол йўналишини ўзгартириб, ғарбдан 7-12 м/с тезликда эсади. Ҳарорат кечаси 0-5 даража, кундузи 2-7 даража илиқ бўлади.\nРеспубликанинг тоғли ҳудудларида ҳаво ўзгариб туради, қор ёғади, баъзи жойларда кучли бўлиши мумкин. Қор кўчиши хавфи бор. Баъзи жойларда туман тушиши мумкин. Шамол ғарбдан 7-12 м/с тезликда эсади. Ҳарорат кечаси ва кундузи 0-5 даража совуқ бўлади.\n19 декабрь куни Ўзбекистонда қандай об-ҳаво кутиляпти? 18 дек, 15:07\n18 декабрь куни Ўзбекистонда кутилаётган об-ҳаво маълумоти 17 дек, 13:30\n14 декабрь куни Ўзбекистонда қандай об-ҳаво кутиляпти? 13 дек, 14:52\n23 ноябрь куни Ўзбекистонда қандай об-ҳаво кутиляпти? 22 ноя, 13:15\n22 ноябрь куни Ўзбекистонда кутилаётган об-ҳаво маълумоти 21 ноя, 15:46


Саида Мирзиёева Алламжоновнинг “танка”сими? | Qalampir.uz\nСаида Мирзиёева Алламжоновнинг “танка”сими?\nЖамият\t08 Июль 12:24 35913\nЎзбекистон Республикаси Президенти Шавкат Мирзиёевнинг тўнғич қизи – Миллий масс-медиани қўллаб-қувватлаш ва ривожлантириш жамоат фонди Васийлик Кенгаши раиси Саида Мирзиёева Комил Алламжонов учун қалқонми? Ушбу саволга Алламжоновнинг ўзи “Алламжонов айбдор” номли китоби хусусида BBC’даги интервьюсида жавоб берган.\n“Албатта. Саида Мирзиёеванинг бизга, матбуотчиларга, шу йўналишга келиши, бу Президентимизнинг матбуотга ва журналистларга бўлган эътиборининг белгиси, деб ҳисоблайман. Саида Мирзиёева билан биз тандемдагина бугунги ютуқларимизга эриша олдик. Матбуотни тўртинчи ҳокимият даражасига олиб келишга ҳаракат қилдик. Вазирлик ва идораларда Матбуот хизматларининг жорий қилиниши, матбуотнинг умуман ҳимояланиши, матбуотнинг муаммоларини зудлик билан раҳбариятга етказишда ва унинг ҳал қилинишида уларнинг роли катта”, дейди Комил Алламжонов.\n“Комил Алламжонов ва Саида Мирзиёева “Заковат” интеллектуал клуби фаолиятига бош-қош бўлиш орқали ёшлар орасида ўз тарафдорлари қатламини шакллантирмоқчи”. Алламжонов бу фикрларга ҳам жавоб берган.\n“Интеллектуал ёшлар Комил Алламжонов ёки Саида Мирзиёева учун “Заковат”га тўпланмайди. Уларни бирлаштирувчи куч – бу илмга бўлган интилиш. Биз ҳар бир шундай ҳаракатдан сиёсий мақсадларни кўзлайверсак, унда эртага бозорга чиқиб, писта сотсак ҳам бунда ҳам сиёсий мақсад кўриш мумкин. Мен бундай фикрлардан қочган бўлардим. Бизнинг асосий мақсадимиз – илмга ташна бўлган ёшларни бирлаштириш. Уларнинг юзага чиқишини таъминлаш. Илмни трендга чиқариш.\n“Заковат” янги лойиҳа эмас. У 20 йилдан буён бор. “Миллий” телеканалимизда бу кўрсатув эфирга кетаётган бўлган ва кўрсатувнинг рейтинглари пасайиб кетгани учун уни эфирдан олишди. Эфирдан олинганда, “Заковат” клубининг таъсисчилари менга мурожаат қилиб, кўрсатувни эфирга қайтариш таклифи билан чиқишди. Авваллари “Заковат”да 15-20 киши шу кўрсатув билан шуғулланади десам, Тошкент шаҳрининг ўзида ҳар ҳафта минглаб ёшлар турли кафеларда тўпланиб, шу ўйинни ўйнашар экан. Вилоятларда ҳам худди шундай. Қарасам, рус лигаси ҳам бор экан. Унда ҳам 2 мингга яқин одам доимий равишда кўришиб, ўйнаб туришаркан. Лекин уларни бирлаштирадиган, доимий равишда қизиқтирадиган ҳомий йўқ. Шундан кейин агар бу потенциали катта лойиҳа бўлса, илмга ташна ёшларимиз шунча бўлса, уларни юзага чиқарайлик, сонини оширайлик, ёшларда илмга бўлган қизиқишни кучайтирайлик, деб шу ишга қўл урганмиз. Бу ерда тарафдорларимизни шакллантириш ёки бошқа мақсадлар йўқ”, дейди Алламжонов.\nМаълумот ўрнида, Комил Алламжонов 1984 йилда Тошкент шаҳрида туғилган. 2005-2013 йилларда Давлат солиқ қўмитаси Ахборот хизмати раҳбари, 2017 йилдан 2018 йилгача Ўзбекистон Республикаси Президентининг Матбуот котиби – Президент Администрацияси раиси ўринбосари лавозимида фаолият юритган. 2018 йилнинг 28 ноябрь куни собиқ Матбуот ва ахборот агентлиги, ҳозирги Президент Администрацияси ҳузуридаги Ахборот ва оммавий коммуникациялар агентлиги директори лавозимига тайинланган. 2020 йилнинг 29 январь куни Алламжонов лавозимидан ўз хоҳиши билан кетганини эълон қилган.\nПрезидентнинг тўнғич қизи Саида Мирзиёева эса 2019 йилнинг апрель ойида АОКАда Комил Алламжоновнинг ўринбосари лавозимида иш бошлади. У агентликда Ўзбекистон Республикасининг чет элларда ижобий имижини шакллантириш – PR-марказ вазифаси ижроси, шунингдек, агентликнинг давлат органлари ахборот хизматлари фаолиятини мувофиқлаштириш каби вазифалар учун масъул эди. Мирзиёева ҳам 2020 йилнинг 29 январь куни АОКАни ўз хоҳишига кўра тарк этган.\nИстеъфодан икки кун ўтиб, Алламжонов ва Саида Мирзиёева Миллий масс-медиани қўллаб-қувватлаш ва ривожлантириш жамоат фонди Васийлик Кенгаши раиси ҳамда ўринбосари лавозимларини эгаллагани маълум қилинди.\n29 Июль 11:10 41810\n30 Июль 16:43 22322\n29 Июль 08:46 18089\n30 Июль 13:35 17785


«Реанимация бўлимлари деярли тўлган». Сўнгги кунларда Зангиотадаги шифохонага мурожаатлар сони икки баробарга ошгани маълум қилинди - Daryo\n12:12, 21.06.2021 18997\nТошкент вилоятининг Зангиота туманида жойлашган 1 ва 2-юқумли касалликлар шифохонасига бўлаётган мурожаатлар сўнгги кунларда икки баробарга ошди. Бу ҳақда «Ўзбекистон 24» телеканали томонидан тайёрланган лавҳада маълум қилинди.\nЭфирга узатилган лавҳада муассасадаги беморларнинг кўпчилиги соҳа мутахассисларининг огоҳлантиришларига қарамай, карантин талабларига риоя қилмагани, ўзи ва яқинлари саломатлигига эътиборсиз бўлгани, касалликка қарши эмланишдан бош тортгани, натижада аксарияти оғир ҳаволга тушиб қолганини кўриш мумкин.\n«Реанимация бўлимида 36 та ўрин мавжуд бўлиб, ҳозирда уларнинг 34 таси банд. Бу оғир ва ўта оғир касаллар кўпайганидан дадолат беради. Ҳозирги кунда иккита бўш ўрнини ўта оғир беморлар учун захирада ушлаб турибмиз», — дейди Зангиотадаги 2-юқумли касалликлар шифохонаси реанимация бўлими мудири Аҳтам Қорёғдиев.\nТаъкидланишича, жонлантириш бўлимида ётганларнинг аксариятини коронавирусга қарши эмланмаган фуқаролар ташкил этмоқда.\n2-Зангиота ихтисослаштирилган юқимли касалликлар шифохонаси директори Дониёр Миразимовнинг сўзларига кўра, охирги уч-тўрт кун ичида мурожаатлар сони икки баробарга ошган. Улар орасида шифохонага ётқизилаётганлар 1,5 бараварга, касалларнинг 13 фоизи оғир ҳолатда олиб келиниб, реанимацияга ётқизилмоқда. Беморларнинг аксариятининг ёши 65 дан ўтган ва сурункали касаллиги бор фуқаролар ташкил этмоқда.\n«Кўп касалларда вакцинация қилишга имконияти бўлган, лекин улар ҳар хил сабабларга кўра эмланишни рад этган… Эпидемиологик режимни ҳеч ким сақламаяпти, оммавий тадбирлар, тўй, юбилейлар кўпайган. Буларнинг ҳаммаси, албатта, коронавирус кўпайишига сабаб бўлади», — дейди Миразимов.\nЭслатиб ўтамиз, май бошларида Зангиота туманидаги 2-сон юқумли касалликлар шифохонасидаги иккинчи реанимация бўлими бошлиғи Бегали Ҳакимов «Дарё»га берган интервьюсида реанимация шароитида ҳаммани сақлаб қолишнинг имкони йўқлигини айтганди. «Бироқ тўғрисини айтиш керак, реанимация шароитида ҳаммани тирик сақлаб қолиб бўлмайди. Ўта оғир аҳволда келган беморларимизнинг ҳар тўрттасидан бирини сақлаб қололганимиз ҳам катта гап», — дея таъкидлаганди шифокор.\nСоғлиқни сақлаш вазирлиги маълумотларига кўра, Ўзбекистонда 20 июнь куни яна 427 кишида коронавирус тасдиқланиб, мамлакатда ушбу вирусга чалингани расман тан олинганлар сони 106 452 нафарга етган.\nМавзуга доир: «Ўзбекистон яқин ойларда 2020 йилнинг ёзидаги каби даҳшатни бошдан кечириши мумкин» — шифокор коронавируснинг тарқалиши яна кучаяётгани ҳақида\n12:41, 05.07.2021 182702\n19:42, 14.07.2021 146202\n23:15, 19.07.2021 126205\n19:33 Бугун 150\n19:21 Бугун 1688\n19:09 Бугун 2983\n18:56 Бугун 2278\n23:56, 29.07.2021 84440\n23:19, 29.07.2021 62691


Япония биржалари саросимада\n05 июл 2022, Тошкент вақти: 05:12\nЯпония фонд биржасининг кўрсаткичлари кескин тушиб кетди.\nБунга глобал иқтисодиёт инқирозга юз тутаётгани борасида билдирилаётган хавотирлар сабаб бўлмоқда.\nХабарларга кўра, 27 октябр кунги савдоларда Япония фонд биржасининг асосий Nikkei индекси сўнгги 26 йил ичида энг паст даражага тушган.\nАйни пайтда, Япония иенасининг АҚШ долларига нисбатан қиймати кескин ошиб кетди. Бу эса Япония иқтисодиётига жиддий таъсир этмоқда.\nКатта еттиликка аъзо давлат молия вазирлари ва миллий банк раҳбарлари иенанинг кескин ошиб кетишидан жиддий ташвиш билдирди.


UFF.uz сайти вақтинчалик фаолиятини чеклаб туради | UFF.UZ\nUFF.uz сайти вақтинчалик фаолиятини чеклаб туради\nҚадрли футбол ишқибозлари!\nМана қарийб 15 йил бўлдики, сайтимиз ўзбек ва жаҳон футболи ҳақида хабарларни имкон қадар оммага улашиб келди ва келмоқда. Ўзбек футболининг ютуқларидан бирга қувондик, мағлубиятидан эса бирга ташвишга тушдик. Вақт эса ўтиб бормоқда...\nБугунга келиб, сайтимиз тўғридан-тўғри сабабларга кўра, фаолиятини вақтинчалик чеклашга қарор қилган. Буни тўғри тушинасиз.\nШу муносабат билан, UFF.uz сайти инвесторларни ўзига чорлашини маълум қилади. Тижорий таклифларни кўриб чиқишга тайёрмиз.\nАгар сиз ўзбек футболига бефарқ бўлмасангиз ва футбол матбуоти орқали марраларга эришишни ният қилган бўлсангиз, марҳамат ушбу ҳаволада келтирилган рақамга (ёки djalol7788@yandex.ru эл.почтасига) мурожаат қилиб, тижорий таклифларни беришингиз мумкин. Маъқул келганлари билан музокаралар ўтказишга тайёрмиз.\nСайтдаги камчиликлар ва вақтинчалик хабарларнинг камлиги учун бизни маъзур тутасиз, деган умиддамиз.\nUFF.uz сайтида фикр қолдириб, муаммоларингизни баён қилишингиз мумкин!\nФутбол трансляциялари - онлайн ҳисоблар\nUFF.uz сайтида тадбиркорлар учун Янги йил акцияси!


25 Октябрь 14:30\nNUR-SULTAN. Kazinform – ҚР Рақамли ривожланиш, инновациялар ва аэрокосмик саноат вазири Бағдат Мусин автотранспорт воситаларини электрон рўйхатга олиш ва қайта рўйхатдан ўтказиш самарадорлигини қайд этди, деб хабар беради Kazinform мухбири.\nҚозоғистонда газ билан ҳаракатланадиган автомобиллар сони 310 мингтага етди Қозоғистон Мисрга парвозларни тўхтатади Ўзбекистон Қозоғистондан 3 487 та енгил автомобил импорт қилган\n«Мамлакатда оммабоп платформалар ва хизматлар орқали хизмат кўрсатиш бўйича ишлар олиб борилди. Масалан, Кaspi.kz, Homebank иловаси орқали автотранспорт воситаларини рўйхатдан ўтказиш, бу эса ўз навбатида жараённи оптималлаштириш ва автоматлаштириш, фуқароларнинг вақт ва маблағларини тежашга сезиларли туртки бўлди. Бундай ҳолда, харидорга ҳам, сотувчига ҳам мурожаат қилиш учун мижозларга хизмат кўрсатиш марказига боришнинг ҳожати йўқ. Бу қадамлар, айниқса, карантин чоралари йўналишида муҳим аҳамиятга эга», деди Б. Мусин Мажилисдаги Ҳукумат соатида.\nУнга кўра, жорий йилнинг январ ойида автотранспорт воситаларини рўйхатдан ўтказиш ва қайта рўйхатдан ўтказиш бўйича 104 мингта транзакция амалга оширилган бўлиб, шундан атиги 5 фоизи онлайн тарзда қамраб олинган. Январ ойи охирида 167 та транзакция қайд этилди, шундан онлайн рўйхатдан ўтиш 36 фоизга ошди.\n«Шундай қилиб, биз хизматларни оммабоп платформаларга ўтказиш ўз самарасини бераётганини кўрамиз. Шу билан бирга, биз энг машҳур ва талаб қилинадиган хизматларни қамраб оламиз. Нега биз автотранспортни қайта рўйхатдан ўтказишни қўшдик? Биз бу соҳани оптималлаштиришга эътибор қаратдик, чунки ихтисослаштирилган давлат хизматлари марказлари билан таъминлаш кечикмоқда «, - деди вазир.


Мактаб таълимини ислоҳ қилиш кенгаши ташкил этилади, унга президент раҳбарлик қилади – Газета.uz\nПрезидент туман, вилоят ва республика даражасида Мактаб таълимини ислоҳ қилиш кенгашлари тузилишини маълум қилди. «Республика кенгашига шахсан ўзим раҳбарлик қиламан. Туман ва вилоят кенгашларига эса ҳокимлар бош бўлади», — деди Шавкат Мирзиёев. Қолаверса, бугундан «ҳокимларнинг мактабга эътибор қилиш беш йиллиги» бошлангани эълон қилинди.\nLotinchada 28 январ 2022, 18:47 Сиёсат\nТаълим сифатини мутлақо янги босқичга олиб чиқиш бўйича ислоҳотлар бошланади. Бу ҳақда президент жума кунги видеоселектор йиғилишида айтиб ўтди, деб хабар берди унинг матбуот котиби Шерзод Асадов.\nДавлат раҳбарининг сўзларига кўра, ўқитиш методикаси, дарсликлар, партадан тортиб, биносигача тўлиқ қайта кўриб чиқиш керак. Қолаверса, ўқитувчиларга муносиб шароитлар яратилади, уларнинг билим ва малакаси, дарс ўтишига талаб ҳам тубдан кучайтирилади.\n«Барча даражадаги ҳокимлар бир нарсани чуқур англаб етиши керак — бугундан „ҳокимларнинг мактабга эътибор қилиш беш йиллиги“ бошланади», — деди у.\nШу тариқа, туман, вилоят ва республика даражасида Мактаб таълимини ислоҳ қилиш кенгашлари тузилиши режалаштирилмоқда.\n«Республика кенгашига шахсан ўзим раҳбарлик қиламан. Туман ва вилоят кенгашларига эса ҳокимлар бош бўлади. Нима учун, кенгашлар қиляпмиз? Чунки бу ишларни, албатта халқимиз билан, кенг жамоатчилик билан кенгашиб, уларнинг фикрлари асосида амалга оширамиз. Ҳар бир янгиликни ўқитувчилар, мутахассислар, ота-оналар билан бамаслаҳат киритамиз», — деди Шавкат Мирзиёев.\nЖорий йилнинг ўзида 527 та мактабни қуриш ва реконструкция қилишга 2,5 триллион сўм ажратилган ва бу маблағ келгусида янада кўпайтирилади.\nТаъкидланишича, янги қурилаётган ва таъмирланаётган мактаблар ҳам ўқувчилар, ҳам педагоглар учун қулай ва мослашувчан бўлиши керак. Уларда шунингдек, қуёш панели ва иссиқ сув коллектори албатта бўлиши шарт. Бу ишлар билан энди жойларда вилоят, шаҳар ва туман ҳокимлари шуғулланади.\nБугундан бошлаб Халқ таълим вазирлигининг қурилишга буюртмачи бўлиш ваколати тугатилади. Мутасаддилар ва вилоят ҳокимларига бир ой муддатда янги талаблардан келиб чиқиб, «намунавий мактаб» лойиҳаларини тақдимот қилиш топширилди.\n«Энди янги мактаблар маҳалла фаоллари, ота-оналар ва жамоатчилик назорати остида қурилади ва фойдаланишга қабул қилинади», — деди давлат раҳбари.\nАввалроқ, ушбу видеоселектор йиғилишида президент мактаб таълими тизимидаги камчилик ва муаммоларни танқид қилгани ҳақида ёзгандик. У 1,5 мингдан ортиқ мактаб мукаммал таъмирга муҳтожлиги ва ҳанузгача пахсадан қурилган 179 та мактаб борлигини айтганди. «Мактаб таълимида пойдеворни бугундан мустаҳкам қўйишимиз керак. Чунки биз кўп вақт йўқотганмиз», — деганди Шавкат Мирзиёев.\n«Газета.uz» 1 198\n«Биз кўп вақт йўқотганмиз». Шавкат Мирзиёев мактаб таълимидаги муаммолар ҳақида 28 январ 2022, 17:41\nМактаблар онлайн форматда иш бошлайди 20 январ 2022, 21:50\n28 январ, 19:52\nJudayam muhim qaroriz MUHTARAM PREZIDENTIMIZ ajoyib va kerakli strategiya rahmat sizga


Telegram дайжести: Бухоро прокурорининг мурожаати, TikTok танқидчиларининг танқиди, новвой жарроҳлик қилса, нима бўлади?\n12.12.2020 | 19:03\nБу хафта бошида байрамона кайфият хукм сурди, десак янглишмаймиз. Якшанбага қўшиб, яна икки кун дам олиш байрам бўлмай яна нима? Албатта, бу дам олишу байрамларга сабабчи қонунларимиз асоси Конституция қабул қилинган кундир. Telegram эса дам олиш кунлари ва бошланган хафтада қизишда давом этмоқда. Ташқарида совуқ, Telegram’да эса бир-биридан қайноқ хабарлар. Telegram ҳафталик дайжестида қайноқ хабарлар билан исиниб олишга кетдик.\nБайрамолди кайфиятни иқтисодчи Отабек Бакиров ўзининг каналида бир неча жиддий танқидий постлар билан бошлади. Хусусан, «Новвой жарроҳлик қилса, жаллодга айланади ёки иқтисодий тафаккурдан четдагилар иқтисодий қарорлар қабул қилмаслиги керак» номли постида у собиқ жарроҳ, ҳозирда савдо-саноат палатаси раҳбари бўлган Адҳам Икромовни шошма-шошарлик билан иқтисодий қарорлар қабул қилмасликка чақириб, жиддий танқид қилди.\nБайрам табриги хам аччиққина бўлди. Табрикда «агар мамлакатда қонун ишламаса, фозиллар эмас, телбалар ҳокимиятга келади», деган фикрларни ўқиш мумкин.\nНозик сарказми билан мухлис ва мухлисалар орттирган Нурбек Алимов нақ байрам куни Telegram каналида Тошкент тиббиёт академияси ўқитувчиларининг тамагирона ҳаракатларини ифодаловчи фотофактни жойлади. Фотода академия ўқитувчиларининг туғилган кунлари қачонлиги алоҳида вараққа ёзилиб, кафедрада ҳамма кўрадиган жойга илиб қўйилганини кўриши мумкин.\nЎзи камтар, аммо имкон бўлди дегунча ўз бизнесини реклама қилувчи «Asaxiy» асосчиси Феруз Аллаев ҳафта бошида Илон Маск билан бўлган ғайриоддий воқеа фонида нега миллиардерларнинг доим ҳам пули бўлмаслигини тушунтирди.\nКейинроқ «Маълумот кўпайган сари негатив ҳам кўпайиб бормоқда», деб бошланадиган постида негатив хабарлардан қандай парҳез қилиш кераклигини айтиб ўтди.\nНиҳоят, ҳафта охирида TikTok’ни қабул қила олмаётган ва танқид қилаётганларга ўзига хос сарказм билан жавоб берди.\nЎзбек тилшунослигига яхшигина ҳисса қўшаётган «Асанов формати» канали билан бир қаторда Telegram’да тўғри ёзиш ва тил қоидалари билан таништирувчи бир лойиҳа ҳам мавжуд. «Хатоликлар» деб номланувчи ушбу каналда ўзбек тили қоидалари қизиқарли усулда тушунтириб борилмоқда. Масалан, алдаб, чалғитиб, ҳар қандай ишни ўз фойдасига ҳал қиладиган, макр-ҳийлага усталикни ифодаловчи синоним сўзларнинг нақ 15 таси келтирилди бир постда. Ўзбек тилида бундай маънони ифодаловчи сўзлар кўплиги нимадан бўлса-а?\nЖурналист ва блогер Алишер Рўзиохунов ҳафта бошида Маргарет Тэтчер автобиографиясини ўқишни бошлаганини реклама қилди.\nСал кейинроқ метан «заправка»сида газ навбатида чиққан жанжал видеосини жойлаб, можарода асосий айбдор деб Энергетика вазирлигини кўрсатди.\nРўзиохунов ҳафтани ис гази қурбонлари сони кўпаётгани тўғрисидаги статистик таҳлилий пост билан якунлади. Ўтган йили 74 киши ис газидан заҳарланганини эслаб, огоҳлантирди.\nРасмий каналлардан актуал ва диққатга сазовор хабар Соғлиқни сақлаш вазирлиги сахифасида чиқди. Унда келтирилишича, коронавирусдан соғайиш кўрсаткичи 97 фоизга кўтарилган.\nДиққатга сазовор каналлардан яна бири «Канал 33» номи билан очилган блогдир. Унда кўришга арзирли кинолар тавсия қилиб борилади. Масалан, машҳур корейс режиссёри Ким Ки Дукнинг қатор фильмлари тавсиясини эътиборсиз қолдириб бўлмайди.\nҲафтани «портлатган» хабар эса Нозим Сафари ва Зафар Солижонов каналларида эълон қилинган видеомурожаат бўлди. Бу Бухоро шаҳрининг амалдаги прокурори Жасур Фозиловнинг мурожаати бўлиб, унда анча-мунча кирдикорлар очиб ташланган.\nҲафтани карикатура йўналишида блог юритадиган «Раис бува» каналида чиққан ғалати хабар якунлайди. Унда Навоий вилоятида ичимлик суви бирданига уч баробарга қимматлашиши танқид қилинган. Постга вилоят ҳокимининг рубоб ушлаб турган тасвири илова қилинган.\nЎнгда бўл ё сўлда бўл, биз билан трендда бўл. Янаги ҳафта кўришгунча!\nМавзу бўйича: Ўзбек ижтимоий тармоқлари Конституция кунини қандай кутиб олди?\nЎзбекистонда «тонировка»нинг арзонлаштирилган нархлари эълон қилинди\nШавкат Мирзиёев «тонировка» бўйича ҳамма кутган қарорни имзолади\nТошкентда хонадондан 15 минг доллар пул олиб қочган гуруҳ ушланди\nСамарқандда 29 ёшли келин уксус ичиб, ўз жонига қасд қилди\nФранцуз автомобиллари «UzChasys» ўзбек фаралари билан жиҳозланади\nМаймунчечак 50 та янги мутацияга учрагани аниқланди


Маккажўхорининг фойдали ва зарарли хусусиятлари » Ўзбекистон янгиликлари – Zamin.uz\nМаккажўхорини болалар ҳам, катталар ҳам севиб истеъмол қилишади. Асл ватани Жанубий Америка бўлган бир йиллик бу ўсимлик таркибида Менделеев даврий жадвалидаги 26 та элемент мавжуд. Мутахассисларнинг билдиришича, маккажўхори организмдан холестеринни чиқариб юбориш хусусиятига эга. Шу боис ёғли таомларни хуш кўрувчилар бу сабзавотдан кўпроқ тановул қилишлари фойдадан холи эмас. Унинг таркибида B, PP, C, ва юрак фаолиятини яхшиловчи К витаминлари, фосфор ва калий бор.\nДиетологларнинг фикрича, 150 грамм жўхори катта ёшли инсонларнинг В1 витаминига бўлган талабини қондиради. Унинг таркибида склероздан ҳимоя қилувчи ва антитоксин ҳисобланган Е витамини ҳам мавжуд. Доимий тарзда жўхори истеъмол қилиш юрак инсульти ва саратон хавфининг олдини олади.\nМаккажўхори мевасидан олинган мой қон таркибидаги холестеринни камайтириш, артеросклероз касаллигини даволаш ва олдини олишда қўлланилади. Шу билан бирга, организмда моддалар алмашинувини яхшилашда, қандли диабет, нефрит, буйрак-тош ва холецистит касаллиги, ўт ва сийдик ҳайдовчи восита сифатида ишлатилади. Жўхори темир, кальций, фосфор, магний ва бошқа микроэлементларнинг манбаи саналади.\nҚайнатилган жўхори қандли диабет билан оғриган бемор танасидаги қанд миқдорини нормаллаштиради, аллергияга мойиллиги бор инсонларга, камқонликдан азият чекувчи, жигар, юрак хасталиги билан оғриган кишиларга яхши фойда беради.\nСурункали чарчоқ, ҳолсизликдан азият чекаётганларга 200 грамм маккажўхори қўшиб тайёрланган салат тановул қилиш тавсия этилади. Шунингдек, мунтазам маккажўхори тановул қилган кишилар хотираларидан сира шикоят қилишмайди.\nТурли байрам ва тўкин дастурхонли тадбирлардан кейин тановул қилинган маккажўхори таркибидаги селен моддаси туфайли ёғларни организмдан тезроқ чиқариб юборади ва жигарга енгиллик туғдиради. Агар овқатланишдан олдин тановул қилинса, таом ҳазми енгиллашади. Шунингдек, у таркибидаги бириктирувчи тўқималар (клетчатка) туфайли қорин дам бўлишини бартараф этишда беназир восита ҳисобланади.\nМаккажўхори мойи косметологияда ҳам кенг қўлланилади. Унинг таркибидаги моддалар зарарланган сочларни тиклаб, жилолантиради. Маккажўхори крахмали кўшиб тайёрланган ниқоблар ажинларга қарши восита сифатида машҳур.\nЖўхори таркибидаги аминокислоталар ичаклар фаолиятини меъёрлаштиради ва мушаклар тонусини оширади. Қандли диабет, аллергияга мойил, камқон, ортиқча вазндан қийналаётган, жигар ва юрак хасталиклари мавжуд беморларга кўпроқ жўхори истеъмол қилиш тавсия этилади.\nПопуги ҳам фойдали\nМаккажўхорининг нафақат дони, балки попуги ҳам бир қанча доривор хусусиятларга эга. Одатда жўхори пишган маҳалда попуги йиғиб олиниб, сояда қуритилади. Таркибида эфир мойлари, елимсимон ёғли мой моддалар, С ва К дармондориси, органик кислота ва бошқа микроэлементларни кўп миқдорда сақлайди. Халқ табобатида жўхори попугидан тайёрланган қайнатма ва дамламалар ўт ва пешоб ҳайдовчи, моддалар алмашинувини меъёрлаштирувчи восита сифатида қадимдан ишлатиб келинади. Чойдек дамлаб ичилса, буйракдаги тошларни парчалайди.\nЗамонавий тиббиётда жўхори попугидан тайёрланган дамлама жигар, ўт пуфаги ва ўт йўлларининг яллиғланиш касалликларида сафро ҳайдайдиган, ичдан қон кетаётган маҳалларда қон тўхтатадиган ва буйрак, қовуқ тошларида сийдик ҳайдайдиган восита тариқасида фойдаланилади. Жўхори мойи эса семиришнинг олдини олиш, қондаги холестерин миқдорини камайтириш хусусиятига эга. Сўнгги тадқиқотларда, мойида биологик кучли гормонларга ўхшаш фосфат, ситосерин моддалари борлиги аниқланди. Улар холестерин миқдорини камайтириб, атеросклерознинг олдини олади.\nШунча фойдали хусусиятлари бўлишига қарамай, бу маҳсулот ҳаммага бирдай тавсия этилавермайди. ХVIII асрда яшаб ижод қилган Ҳасрат ўзининг “Ҳусайн туҳфаси” асарида бундай ёзади:\nҚуруқ, совуқ эрур маккажўхори,\nҚабзият қилувчи кучи юқори.\nДемак, жўхори дони қабзиятдан қийналаётганлар дардини янада оғирлаштиради. Шунингдек, тромбоз (томирларда қоннинг ивиб қолиши)га мойиллиги бор, қони қуюқ, кам вазнли одамларга ҳам ундан камроқ истеъмол қилиш тавсия қилинади. Қайнатилган жўхорини бир кунда 2-3 сўтадан ортиқ истеъмол қилиш ошқозон ва ўн икки бармоқли ичак фаолиятини бузиши мумкин. Бундан ташқари, иштаҳани ҳам яхшигина бўғувчи хусусиятга эга.\nБош оғриғи ва ошқозон-меъда фаолиятида муаммоси бор инсонларга қайнатилган жўхоридан кўп миқдорда истеъмол қилиш тавсия этилмайди.\nҚон ивиши секин кечадиган беморлар, ортиқча вазнга мойил кишилар, ошқозон яраси ва аллергиядан азият чекувчилар маккажўхорини шифокор билан маслаҳатлашган ҳолда тановул қилишлари лозим.\nЯнгиликлар » Ҳаёт тарзи » Маккажўхорининг фойдали ва зарарли хусусиятлари\n17:53 Маккажўхорининг шифобахш хусусиятларини биласизми?


Пахтадан қайтган ўқитувчи энди эшик санамоқда\nГаз ва свет қишлоқларда ўқитувчи газ ва свет учун пул йиғишга мажбурланмоқда.\nНаманганда ҳокимият икки ойча дарс ўтмаган ўқитувчиларни яан дарс ўрнига коммунал тўлов йиғиш учун эшикма эшик юришга мажбурламоқда.\n“Коммунал тўловларни аниқлашга 300 ўқитувчи сафарбар этилди”¸\nдейди Наманган туманининг Мингбулоқ туманидан қўнғироқ қилган, исми сир қолишини илтимос қилган мактаб ўқитувчиси.\n- Район бўйича 300 та ўқитувчи 9 кун юришди коммунал тўловни йиғиштириш учун.\nОзодлик: Демак, коммунал тўловни йиғиш учун ўқитувчилар сафарбар қилинди.\n- Ҳа. Аниқлаб беради қарздорликни. Кейин уйга монтëрлар, газчилар билан бирга ички ишлардан боришадида. Бу ëқда ўқитувчиларнинг дарси қолиб ўша нарсага сафарбар қилинди. Саккиз кун дарсдан қолдида. Ҳар бир ўқитувчининг ҳар кун 4-5 соатдан дарси бор. Ўқитувчилар дарсдан қолиб ғирт бегона қишлоқларга бориб, йўлкира сарф қилади. Район ҳам катта. Бир бурчакдан иккинчи бурчакка боргунча камида 1000-2000 сўм пул кетади.\nОзодлик: Ким томондан мажбурланаяпти?\n“Ваъда берилган ёрдамни ололмаяпман”¸\nдейди Қашқадарё вилоятининг Шаҳрисабз туманидаги Ўртақўрғон қишлоғида яшовчи ёлғиз она Дилором Темирова:\n- Президент девонига ëзган эдим кам таъминланган оилалар нимаси бўйича. 2007 йилдан бери ҳозиргача ололмаяпман. Ҳокимга бор, дейди. Ҳокимга борсам, меҳнат биржасига дейди. Умуман ололмаяпманда.\nОзодлик: Қорамолга ариза ëзганмидингиз?\n- Ҳа. 2007 йил 30 апрелда ëзганман. Шундан бери ололмаяпман. Мана 2011 тугаяпти.\nОзодлик: Кам таъминланган оиламан деяпсиз.\n- Турмуш ўртоғим ўлган. Иккита фарзандим бор. Бирининг мазаси йўқ. Шу туфайли Каримовга ëзганлигим учун мана яқинда мустақилликнинг 20 йиллигига берамиз деган эди. Унда ҳам бордим, ахмоқ қилишди. Бормаган жойим қолмади. Охири сизларга мурожаат қилишга мажбур бўлаяпман, дейди Шаҳрисабз туманидаги Ўртақўрғон қишлоғида яшовчи ёлғиз она Дилором Темирова.\n“Нега Ўзбекистон туркий халқлар йиғилишларида иштирок қилмайди?”\nдейди Сурхондарё вилоятининг Сурхон туманида қўнғироқ қилган тарих ўқитувчиси Ҳасанбой.\n- Туркий халқларнинг йиғилиши бўлди Остонада, Бокуда. Нимага ўзбек ҳукумати шу йиғилишларга қатнашмайди? Агар Ўзбекистон ҳукуматининг ақли бўлса, бу йиғилишларни Остонада, Бокуда эмас Тошкентда ўтказиш керак. Ўзбекистон ҳукумати Амир Темурни бобомиз деб тан олган бўлса, Амир Темур бобомиз бир умр туркий халқларни бирлаштириш учун ҳаракат қилган. Йиғилишни барча туркий халқларнинг ота юрти, она юртида ўтказиш керак.\nЯна битта масала бор. Бизнинг ота-боболаримиз 10 минг йиллаб Туркистонда яшаган. 1920 йилда пайдо бўлган Ленин бобо Туркистонни парчалаб. Ота-боболаримиз Туркистонда яшаган, ватанимиз Туркистон бўлса, миллатнинг номини ўзгартиришга ўйлаб кўриш керак. Ўзбек деган ном табиатда йўқку. Гербимиздаги Хумо қуши табиатда йўқ. Миллатимиз турк, ватанимиз Туркистон, тилимиз туркий. Шуни бир ўйлаб кўрсин Ўзбекистон ҳукумати. Амир Темурнинг “Бизким мулки Турон амири Туркистон, миллатларнинг энг улуғи ва энг қадимийси, туркнинг бош бўғинимиз” деган гапи бор, дейди сурхондарëлик тарих ўқитувчиси Ҳасанбой.


Материалы за 17.05.2021 » Sangzor.uz - Жиззах янгиликлар портали\nЖиззахда сайлов жараёни иштирокчиларининг малакасини оширишни ташкил этиш бўйича ҳудудий семинар-тренинглар ўтказилмоқда..\nUser 17-май, 16:34 4 423\nБугун 17 май куни Жиззах давлат педагогика институтида ҳудудий тренерлар учун ўқув машғулотлари бошланди....\n«Қўлларини боғлаб, икки соат зўрлашган». Андижонда 18 ёшли келинни зўрлаганликда олти киши гумон қилинмоқда..\nAdmin 17-май, 09:22 1 062\nАндижон вилоятида беш нафар эркак дала шийпонида 18 ёшли келинни зўрлагани, келиннинг яқинлари қонунбузарларга чора кўришни сўраётгани ҳақида хабарлар тарқалган эди. ...\nСуриядан Ўзбекистонга қайтарилган 5 фарзандли аёлнинг иқрори..\nAdmin 17-май, 09:15 480\n«Чиқиб кетишимдан бир йил олдин турмуш ўртоғим катта қарзга ботиб, Швецияга ишлашга кетган эди. Ундан бир йил ўтиб ишчи виза қилдириб, мени икки фарзандим билан ўз олдига чақиртирди. Кундошим борлигини билганимда 4 нафар фарзандим бор эди. ...\nДХХ икки нафар ҳоким ўринбосарини қўлга олди (фото)..\nAdmin 17-май, 09:13 763\nДавлат хавфсизлик хизмати ва прокуратура органлари томонидан коррупцияга қарши тезкор тадбирлар ўтказилди. Бу ҳақда ДХХ Матбуот хизмати маълум қилди. ...\nМашинада узоқ йўлга отланаётганларга асқатадиган фойдали тавсиялар..\nAdmin 17-май, 09:08 759\nУзоқ вақтга сафарга чиқишдан аввал ўзингизни руҳан тайёрлаш билан бирга, зарур жиҳозлар олинганига амин бўлиш, хусусан, йўл давомида ҳам бир қанча жиҳатларга эътиборли бўлиш керак. ...\nШавкат Мирзиёев Ўзбекистоннинг ташқи қарзи ҳақида гапирди..\nAdmin 17-май, 09:06 372\nПрезидент Шавкат Мирзиёев 12 май куни макроиқтисодий вазият, ҳудудлар ва тармоқларда иқтисодий ўсишни таъминлаш бўйича биринчи ярим йилликдаги устувор вазифаларга бағишлаб ўтказилган видеоселектор йиғилишида мамлакатнинг ташқи қарзи масаласига тўхталиб ўтди. Бу ҳақда «Gazeta.uz» хабар бермоқда. ...\nУшбу инфекциялар билан оғриган бўлсангиз, юрагингиз алоҳида парваришни талаб этади..\nAdmin 17-май, 08:57 319\nТурмуш тарзи, ирсият, овқатланишнинг барчаси юрак саломатлигига таъсир қилади ва юрак хуружи хавфини сезиларли даражада оширади. ...\nАндижонда 5 ойлик келинчак 5 нафар эркак томонидан зўрлангани айтилмоқда..\nAdmin 17-май, 08:56 431\nАндижон вилоятида 5 ойлик келинчак беш киши томонидан зўрлангани ҳақида ижтимоий тармоқларда хабарлар тарқалди. ...\n«Мен қандай қилиб бой бўлдим...»..\nAdmin 17-май, 08:32 349\nБир танишим бор. Маҳалладошим. Оддий оиланинг оддий фарзанди эди. Бир вақтлар... Ҳозир ўнлаб завод-фабрика эгаси. Тўғри, бунақа бойликка эга кишилар сафи кенгайиб кетди, аммо Ҳабиб ака каби ҳам моддий, ҳам маънавий бойлар, афсуски, унчалик кўп эмас... ...


Жаҳон банки Марказий Осиёда иқлим сабаб вужудга келадиган мигрантлар оқимини маълум қилади\n17.09.21 14:02\tmsk\nСentralasian.org сайти фотосурати\n2050 йилга келиб Марказий Осиёда иқлим сабаб 2,4 млн мигрант пайдо бўлади. «Иқлим» мигрантлари Фарғона водийси, Тошкент атрофи, Тожикистоннинг қуйи туманлари (Душанбе билан бирга), шимолий Қозоғистоннинг гавжум шаҳарларига (Караганда, Нур-Султон ва Костаной) кўчиб келадилар. Бу ҳақда Жаҳон банкининг Ўзбекистондаги ваколатхонаси матбуот хизмати Groundswell («Тўққизинчи вал») маърузасига таяниб хабар беради.\nМарказий Осиёда иқлим миграцияси сув танқислиги ва қишлоқ хўжалиги экинлари ҳосилдорлигининг камайиб кетиши билан боғлиқ бўлади. Одамлар Қозоғистоннинг жанубий чегара ҳудудларидан, Ўзбекистон ва Тожикистоннинг Фарғона водийсига туташ туманларидан, Амударё соҳилидаги шарқий Туркманистон ва Ўзбекистон жанубий ҳудудларидан, шунингдек Бишкек атрофидаги ерлардан кўчиб кетадилар.\nИчки иқлим миграцияси тез орада – 2030 йилга келиб пайдо бўлиши мумкин, дейилади хабарда. Глобал чиқиндиларни камайтириш бўйича тезкор чоралар кўриш, экологик, инклюзив ва барқарор ривожланишни қўллаб-қувватлаш билан мазкур жараённи тўхтатиб қолиш мумкин. Бундай чоралар иқлим миграцияси кўламини 80 фоизга қисқартириши мумкин.\nМарказий Осиёда 2010 йилги аҳоли зичлиги ва унинг 2050 йилдаги пессимистик прогнози. Groundswell маърузаси иллюстрацияси\nҲозирги прогнозларга кўра, 2050 йилга келиб дунёнинг олтита минтақасида (Марказий Осиё билан биргаликда) 216 млн одам бошқа жойларга кўчиб кетишга мажбу бўлади. Африканинг Саҳрои Кабиридан жанубда жойлашган мамлакатлардаги «иқлим» мигрантларининг сони 86 млн, Шарқий Осиё ва Тинч океани минтақасида – 49 млн, Жанубий Осиёда – 40 млн, Шимолий Африкада – 19 млн, Лотин Америкасида – 17 млн, Шарқий Европада ва Марказий Осиёда 5 миллионни ташкил этиши мумкин.\nБМТ маълумотларига кўра, кейинги 50 йил ичида Марказий Осиё аҳолисини сув билан таъминлаш 3,5 баробарга камайган. Global Water Initiative ҳисоб-китобига кўра, сув таъминоти 2025 йилга бориб танг кўрсатгич — бир йилда жон бошига 1,7 куб. метрни ташкил этиши мумкин.\n2021 йил Ўзбекистонда расман сув танқислиги йили деб эълон қилинди. Амударё ва Сирдарёда аввалги йилларга нисбадан сув ҳажми 12 млрд кубометрга камайган. «Бу сув танқислиги даражаси Фарғона водийсининг жанубидаги дарёларда 90-100 фоиз, Вахш, Зарафшонда 85-95 фоиз, Сурхондарё, Норинда 80-90 фоиз, Қашқадарёда 75-85 фоиз, Қорадарё, Чирчиқ, Оҳангаронда 70-75 фоиз, Фарғона водийси шимолидаги дарёларда 60-70 фоизни ташкил этганини англатади»—дея хабар берган Ўзбекистон Сув хўжалиги вазирлиги матбуот хизмати Kun.uz нашрига.


“Темир дафтар”га киритилган оилаларга амалий ёрдам бериш ҳисобига ҳозирда “Темир дафтар”га жами 420 та камбағал оилалар қолган. Шундай бўлсада орамизда сахий инсонлар борки улар одамларга ёрдам бериш ҳисси билан яшайди. Абдукарим Диёров. Эндигина 25 ёшни қаршилаган бу йигит айни пандемия даврида инсонларга ёрдамга шайланди. “Мехрли қўллар” волонтёрлар жамоасини тузди ва ўзига ўхшаган ёшларни атрофида бирлаштирди. Унинг фаолиятига қизиққаним боиси Абдукарим билан суҳбатлашдим.\n-Қарантин сабаб юртдошларимизни аксарияти ишсиз бўлиб қолди. Халқимиз бирдам бўлиб курашди. Бундай вақтда жим тура олмадим. Ўзим тахсил оладиган Педагогика университетига таклиф билдирдим. Ғоям асосида талабалар жамланиб, ёрдамга мухтож бўлган инсонларга кўмаклаша бошладик. Бугун сафимиз 50 нафардан ошди.\n-Асосан эхтиёжманд, имконияти чекланган инсонларга кўмак беришга ҳаракат қиламиз. Иш фаолиятига эга бўлмаганларга молиявий ёки бўлмаса уйини ободонлаштириб ёрдам бермоқдамиз. Жамоамизнинг ҳам асосий мақсади ҳам шу.\n-Бошланишида қийин бўлди. Аммо олийгоҳимиз раҳбарияти, талабалар кўмагида ишни йўлга қўйиб олдик. Волонтёрлик ишларини барча факулътетлар, ҳар бир ўқув зоналарида тарғиб қилдим. Шундай сўнг сафимиз ҳам ортди. Маблағлар ҳам йиғилди. Биринчи сафаримиз 122-сонли кар ва заиф эшитувчи болалар мактаби эканлигини билган инсонлар ёрдам берди ва олийгоҳда икки миллион сўм миқдорида маблағ йиғилди. Ҳозирда асосий ҳомийларимиз малакали профессор ўқитувчиларимиз, талабалар ва “GRANT CTADY” ўқув маркази ҳисобланади.\n-Бизнинг жамоа оилаларга моддий ёрдам бериш билан бирга боқувчисини йўқотган кексаларимиз, оилаларга ҳам боришади. Талабалар жамланиб уларнинг уй ишларига кўмаклашиб, ободонлаштирамиз. Шунингдек Жарқўрғлон тумани Какайди қўрғонида истиқомат қилувчи Жумагул опа Жумаева хонадонига ташриф буюрдик. Опа қийналиб қолган оила саналади. Турмуш ўртоғидан айрилган опа ёлғиз ўзи фарзандларини тарбияламоқда. Иккинчи фарзандини иш вақтида техник машинка қўлини тиғлари билан тилиб жароҳат етказган экан. Шунингдек опа оиласи билан яна ижарада яшайди. Қийналган опага озиқ-овқат маҳсулотлари олиб бордик. Бизни кутмаган опа жуда хурсанд бўлди.\nВолонтёрлик сиз учун нима ва уни қандай тушунасиз?\n-Волонтёрлик нима деган саволизга биргина жавоб бера оламан юртдошларимизга кўмак берган кезларимиз қўлини дуога очиб миннатдорчилик билдирса шунинг ўзини мен волонтёрлигим учун олган раҳмат деб биламан ва бу мен учун волонёрлик.\nКейинги волонтёрлик режаларингиз ҳақида гапириб беринг?\n-Режаларимиз катта. Насиб катта хайрия акциясини ташкил этмоқчимиз. Шунингдек жамоа билан бирлашган ҳолда хайрия концертларини ўтказиб, йиғилган маблағларни қийналиб қолган ҳамюртларимизга улашмоқчимиз.\nСурхандарё шароитида оилалар қанчалик мухтож ёрдамга?\n-Менимча ҳар бир вилоятда қийналган оилалар топилади. Аммо юртимизда қийналган оилалар ташлаб қўйилмайди. Босқичма босқич уларга ёрдам берилмоқда. Уйсиз оилаларга уй қурилди. Иш бошламоқчи бўлган оилаларга кредитлар берилмоқда. Ўйлайманки яқин орада мухтож оилалар сони камайиб боради.\n-Карантин вақтида анча инсонлар қийналиб қолишди. Аммо ташкил қилинган “Саховат ва кўмак” марказлари томонидан ёрдам кўрсатилди ва бу хайрли ишлар бугунги кунда кенг янада амалга оширилиб, аёллар, ёшлар ва темир дафтар сифатида киритилиб, аҳолининг қийналгган қатламига кўмак берилмоқда.


35942 Ўқиш режими + -\nҚачондир, қайсидир тарихга оид китобдан қуйидаги гапни дафтаримга кўчириб олган эканман: «Сиз вафот этгандан кейин даҳр дояси сиз каби бир алломани ўз этагида парвариш қила олмағай». Назаримда бу гап устозлар устозига қарата айтилгандек...\nБир йиғинда биродарларга «Мен сизлардан кўра бахтлироқман», дедим. «Ҳа, сиз ҳазратнинг суҳбатларидан, илмларидан кўп баҳраманд бўлдингиз», дейишди. «Бу дунёвий бахт, лекин мен бундан улуғроқ бахтдан умидворман. Болалигим шайхимиз дафн этилган шу қабристон атрофида ўтган. Қиёматга қадар манзилим ҳам, иншааллоҳ, шунда. Дадажоним билан аяжоним, яна қариндошларим ҳам шу қабристонда ётишибди. Аллоҳ марҳамат этса, устоздан юз қадамча нарида, шайх Зайниддин бува, Алихонтўра Соғуний ётган қабрларга яқин жойдан менга ҳам кичик бир сўнгги маскан берар...»\nБиринчи учрашув – 1989 йил...\nСўнгги мулоқот – 2015 йил...\nСўнгги учрашув... Бу ҳам унутилмайди... Фақат... соғинч чўғи қалбни куйдириб туради...\n– Ё Роббим, мени фақат Сенгина ислоҳ қила оласан, шайтон алайҳилаънанинг чангалидан фақат Сенгина қутқариб оласан. Мен Сендан кўп нарса сўрамайман: фақат Ҳидоят бер. Қалбимни фақат Сенинг ишқинг билан урадиган қалблар қаторига қўш. Мен бу дунёда атрофимдаги бандаларингдан уяляпман, Қиёматда Сенинг ҳузурингда уялиб қолишдан қўрқяпман. Аллоҳим, Ўзинг буюксан, нафсимни ўлдир, менга Ҳидоят бер, шайтон чангалидаги қалбимни покла. Мени қаторларига олган солиҳ бандаларинг ҳурмати, муножотимни қабул эт. Бу солиҳлар мен нотавонни сафларига олганлари учун уялиб қолишмасин...\nОқибат шу бўлдики, дуолар ижобат этилди, йигит бу нафс дардидан қутулди, илмга берилди, солиҳ шогирдлик пиллапояларидан кўтарилиб, устозлик мартабасига етишди, даъватчиларнинг энг яхшилари сафидан ўрин олди...»\nМуроджон аканинг жанозалари куни шайхур-раисимиз маъруза қилаётганларида орадан бир неча ой ўтиб, ўзларининг ҳам жанозаларида ҳозир бўлишимизни қайдан билибмиз... Устозлар устозининг вафоти ҳақидаги хабар қалбларга яшин олови каби урилиб, куйдириб ташлади. Ҳазратнинг суҳбатларидан баҳраманд бўлган бизларгина эмас, бутун Ислом олами жудолик қайғусида изтироб чекди. Шарафли ҳадисдаги «Бутун қавмнинг ўлими бир олим ўлимидан кичикроқ ҳодисадир» деган ҳикматли сўзларга ўзимиз гувоҳ бўлдик.\n– Маккаи Мукаррамага отланганимни сиз билмаган эдингиз. Билганлар Каъбатуллоҳда дуолар қилишимни сўрашганди. Каъбанинг атрофида юриб, бир-бир дуолар қилаётганимда сиз ёдимга тушдингиз. Ҳозир билсам, айнан жарроҳлар ишга киришган пайтда сизни эслаб, Аллоҳдан сиҳат-саломатлик сўраб, дуо қилган эканман...\nУндан олдинроқ, 1990 йил эди шекилли, Ливиядан келган меҳмонлар даврасида юзлари нурли бир қария: «Сизлар Муҳаммад Содиқ Муҳаммад Юсуфнинг қадрига етинглар. Мен бу шайхнинг устозиман. Бундай улуғ олимни Аллоҳ ҳамиша ҳам беравермайди. Муҳаммад Содиқ Муҳаммад Юсуф бизга ўқишга келганида кўзимизга бўшанг йигит бўлиб кўринган эди. Дастлабки имтиҳонда бу фикримиздан қайтдик. Индамай юрувчи бу йигит илм олиш билан банд экан...», деди. Бу инсон Ливия Араб Жамоҳирияси «Ал-Фотиҳ» университетида Улумул-Қуръон фанидан дарс берувчи устоз, доктор Иброҳим Руфайда эдилар.\n01:04 / 29.11.2016 3379\n07:00 / 06.08.2018 1879\n01:28 / 22.12.2017 1987\n11:32 / 07.04.2018 1199


Карантин вақтида ортиқча вазн тўпламаслик учун 7 тавсия - Daryo\n16:16, 20.03.2020 62872\nКоронавирус муносабати билан аксарият кишилар уйдан чиқмаслиги ёки масофавий ишлашига тўғри келмоқда. Иш, ўқиш ёки бошқа юмуш баҳона пиёда юриш йўқ, спорт заллари ёпиқ, музлатгич эса тўлиб-тошган. Бундай вазиятда вазн тўплаш эҳтимоли юқори бўлади. Бироқ шуни унутмаслик керакки, ортиқча ҳаракатсизлик ва оз вақт ичида тез вазн тўплаш қон айланишининг ёмонлашиши, овқат ҳазм қилиш системасида ўзгаришлар бўлишига сабаб бўлади. Шуларни инобатга олган ҳолда, карантин вақтида «ўзини қўйиб юбормаслик» учун нималар қилиниши кераклиги ҳақида тавсияларни эътиборингизга ҳавола этамиз.\nУнутманг, тиниқиб ухлаш соғлик учун муҳим саналади. Сиз уйда бўлсангиз, демак, сизда бундай имкон бор. Тадқиқотларда аниқланишича, уйқу етишмаслиги очлик ҳиссини қайта-қайта туйишга сабаб бўлади ва сиз айланиб бориб музлатгичга мурожаат қилишингизга тўғри келади. Фақат тиниқиб ухлаш билан кун бўйи ухлашни адаштирманг. Ҳар нарсани меъёри бўлгани яхши. Кунига 6—7 соатдан кам ҳам, кўп ҳам ухламасликка ҳаракат қилинг.\nНонуштани ўзинг қил, тушликни дўстинг билан бўлиш, кечки овқатни душманингга бер, деган гап бор ва бу бежиз эмас. Нонушта сизга кундалик энергия манбайи бўлади, эрталаб фойдали мазали ва тўйимли нонушта истеъмол қилган киши кун бўйи лоҳас бўлмасдан ишларини билиб-билиб битиради. Аксинча бўлса, кун тартиби бузилиб тушликда ортиқча овқатланиш ва ҳазм қилишга қийналиш мумкин. Нонушта учун иложи борича фойдали таом истеъмол қилиш хусусан, омлет, тост, творог ва мевалар ейиш тавсия қилинади. Айтганча, иштаҳангиз яхши бўлиши учун эрта тонгданоқ, кечки овқатни уйқудан 3—4 соат аввал қилишни режалаштиринг.\nКўп сув ичинг\nҚорнингиз очгандек туюлаверадими? Бундай вақтда бир стакан сув ичиб кўринг, чунки, чанқоқ очлик ҳиссидек туюлиши мумкин. Айниқса, сал аввал овқатланган бўлсангиз бу аниқ очлик эмас, чанқаш. Уларни адаштирмасдан сув ичиб кўринг, шунда ҳам бўлмаса, сабзавот ёки мевалар истеъмол қилинг.\nУйингизни тартибга келтиринг\nИшончимиз комилки, спорт билан шуғулланишга ҳар-доим ҳам вақт топавермайсиз, қолаверса уй шароитида спорт билан шуғулланиш айниқса мушкул масала. Бундай вазиятда уйингизни йиғиштириш энг альтернатив вариант. Бир вақтда икки қуённи урасиз: уйингиз озода бўлади, сиз эса ортиқча ҳаракатсизликдан чалғийсиз.\nОвқат орасида тамадди қилманг\nНонушта, тушлик ва кечки овқатгача бўлган вақт оралиғида тамадди қилишни маслаҳат бермаймиз. Унинг ўрнига кўпроқ суюқлик — сув, шарбат, компот ичиш керак.\nЗарарли овқат харид қилманг\nКонфет, чипс, шоколадлар қолмадими уйда? Дўконга боришга шошилманг, бу сизнинг қоматингиз бузилмаслиги учун яхши имконият. Ширинлик харид қилишга кўп вақт кетмайди, аммо ширинлик оқибатини йўқотиш учун ҳафталар, ҳатто ойлар кетиши мумкин.\nКомпьютер қаршисида овқатланманг\nУйдан туриб ишлаш вақтни тўғри тақсимланишини, чалғимаслик ва ташкилотчилкни талаб қилишини жуда яхши англаган ҳолда, компьютер қаршисида таом истеъмол қилмасликни тавсия қиламиз. Овқатланиш вақтида хаёл ва диққат таомда эмас, бошқа нарсада бўлса одам нима еганини билмай, керагидан ортиқча истеъмол қилиши, тўйганини ҳис қилмаслиги, бунинг оқибатида эса ортиқча калория тўплаши мумкин.\nМутахассис билан суҳбат: Гормонлар, ҳуснбузарлар ва соч муаммолари\n«Бу сабрни синовдан ўтказиш учун ажойиб фурсат». Америкалик актриса Майли Сайрусдан коронавирус билан курашишга оид маслаҳатлар\nМактабларда психология фани ўтилиши керакми? Ҳаётий муаммоларни англашда психологик билимларнинг ўрни\n20:47 Бугун 151\n20:41 Бугун 1275\n20:35 Бугун 958\n20:23 Бугун 1436\n21:59, 01.12.2020 90865\n17:09, 30.11.2020 88043\n16:16, 01.12.2020 74492\n17:27, 01.12.2020 68696


Жамият | ФайзБоғ - Part 26\nЎтган асрда йирик империяларнинг таназзулга учраши дунё миқёсида мультикултиризм — маданиятлар хилма-хиллигини кескин авж олдириб юборди. Бир вақтлар фақатгина бир миллат ва элат истиқомат қилган ҳудудларга империя қўл остида бўлган […]\n— Ким дединг?.. Хоразмлик бўлса керак-да! Исми айтиб турибди: Оллошукур! Э-э, уларнинг ҳаммаси шунақа. Қизларини четга узатишмайди, фақат бир-бирига сотишади, холос. — Ўзимизнинг водийликлар зўр! Ҳатто «Куйди жоним»ни ёзган шоир […]\nДолзарб / Жамият / Сарғайган саҳифалар\tИзоҳ қолдиринг\nЯна обуна мавсуми бошланди. Яна доимгидай обуна мажбурийми ёки мажбурий эмас? Мен бу масалани бошқача қўймоқчиман: таълим масканларида ишлаётган педагоглар, Ёшлар Иттифоқининг ходимлари, давлат ва жамоат идора, ташкилотларида хизмат […]\nДолзарб / Жамият / Мулоҳаза\t2 комментария\nБуюк алломаларнинг илмий мероси бора-бора халқнинг азиз мулкига айланиб қолади. Шарқ халқларининг илмий-адабий, тарихий ва сиёсий қарашларини ўрганиш мақсадида Ўзбекистон Фанлар академияси томонидан 1943 йилда ташкил этилган Абу Райҳон Беруний […]\nБез рубрики / Жамият / Сарғайган саҳифалар\tИзоҳ қолдиринг\nЖума кунлари фараҳли кечади. Кўча-кўйларда нуроний отахонларни ҳар галдагидан кўп учратаман. Шу кунлари улар ибодатга чиқишади. Ана шундай хосиятли кунларнинг бирида автобусда кекса бир отахонни йўлиқтирдим. Бошига чоғроқ салла, сутранг […]\n14-15 октябр кунлари Хоразмга жорий йилда иккинчи марта яна ташриф буюрган муҳтарам Президентимиз вилоятдаги иқтисодий ва ижтимоий соҳаларда амалга оширилаётган ишлар билан танишиш давомида келажагимизнинг тақдири белгиловчи бўлган ёшларимизнинг тарбиясида […]\nБез рубрики / Долзарб / Жамият / Мулоҳаза\tИзоҳ қолдиринг\nМен яқинда Остона шаҳрида бўлиб келдим. Остонага боришда ҳамда қайтишда Киев шаҳри орқали учдик ва Киевнинг аэропортида терминални алмаштириш учун навбатда туришимизга тўғри келди. Одам тумонат эди, чунки барча […]


'Элчихона биометрик паспорт беради, фақат...' - BBC O'zbek\nРоссиядаги Ўзбекистон фуқаролари элчихона орқали эски паспортларини биометрик паспортга алмаштиришлари мумкин.\nФақат, бунинг учун Россияда доимий рўйхатга турганлари ҳақидаги ҳужжатни кўрсатишлари керак бўлади.\nPodrobno.uz сайтининг ёзишича, Москвада Ўзбекистон элчихонаси фуқароларга биометрик паспорт бериш ишларини бошлаган.\nImage caption Россиядаги Ўзбекистон элчихонаси олдида паспорт юзасидан узун навбатлар пайдо бўлган.\nБундан олдин Ўзбекистон ҳукуматининг нобиометрик паспортларнинг амал қилиш муддатини тугатиш ҳақидаги қарори Россиядаги ўн минглаб ўзбек муҳожирларини оғир аҳволда қолдиргани ҳақида айтилган. Элчихона олдида узун навбатлар суратлари ҳам эълон қилинганди.\nsputniknews-uz веб сайтидаги хабарга биноан, айни пайтда паспорт алмаштириш учун ҳеч қандай узун навбатлар йўқ, ҳужжатлар алмаштириш одатий тартибда амалга оширилмоқда.\nImage caption Россиядаги Ўзбекистон элчихонаси.\nМосквадаги ҳуқуқ фаоли Баҳром Ҳамроевнинг сўзларига кўра, доимий рўйхатда турадиганлар билан навбат бўлмаслиги табиий. Чунки паспорт алмаштириш биринчи навбатда пропискаси Ўзбекистонда бўлган фуқаролар учун муҳим.\nУлар билан муаммолар ҳали ҳам ўша аҳволда, дейди фаол. Россияда доимий рўйхатда бўлмаган фуқаролар, уларнинг асосий қисмини меҳнат муҳожирлари ташкил қилар экан, янги тартибга биноан биометрик паспортни ватанларига бориб олишлари керак дегани.\nБу эса паспортларини алмаштиришга улгурмаган Ўзбекистон фуқаролари ишларини йўқотиш, патентдан маҳрум бўлиш ва 3 йилгача Россияга киритилмаслик тақиқига юз тутишларини юзага келтиради.\nШундоқ ҳам аҳволи оғир бўлган муҳожирларнинг муаммосини элчихона енгиллаштирмаяпти, бу паспорт масаласи билан яна кўпайтиряпти, холос. Қўшимча юз доллар топиб яқинларимга юборай деб, уйига боролмай юрган муҳожирлар қийин аҳволда қолдилар, дейди фаол.\nАйни пайтда, бу имконият фақат Ўзбекистон ҳудудида яшовчи фуқароларга талуқли бўлиб, четга чиқиш учун мажбурий тарзда биометрик паспорт олиш талаб қилинади.


ҲАР БИР МУРОЖААТ ЧУҚУР ЎРГАНИЛИШИ КЕРАК - Ўзбекистон овози газетаси\nҲАР БИР МУРОЖААТ ЧУҚУР ЎРГАНИЛИШИ КЕРАК\nЎзХДП ҳудудий кенгашлари қошида фаолият юритаётган Жамоатчилик қабулхоналари электорат манфаатларини ҳимоя қилиш, жойлардаги турли ижтимоий масалаларни ўрганиб, ҳал қилишда муҳим аҳамият касб этмоқда. Шу боис унга мурожаат қилувчилар сони йил сайин кўпайиб бормоқда.\nСурхондарё вилоятида 15 та Жамоатчилик қабулхонаси ишлаб турибди. ЎзХДПдан сайланган депутатлар мурожаатларда кўтарилаётган масалаларни ҳал қилишда камарбаста бўлишяпти. Бу борада кўплаб ютуқларга эришилди, аммо ечимини кутаётган муаммолар ҳам йўқ эмас. Хўш, уларни бартараф қилиш учун бугун қандай йўл тутиш керак, нималарга эътибор қаратиш лозим?\n— Мен 74-Денов сайлов округидан депутат этиб сайланганман. Яқинда Денов ва Олтинсой туманларида сайловчилар билан ўтказилган учрашувларда жойларда аҳолини ўйлантириб келаётган муаммолар борлиги ойдинлашди. Масалан, айрим фуқароларни коммунал хизмат, соғлиқни сақлаш соҳасидаги баъзи масалалар қийнамоқда.\nШунингдек, хизма кўрсатиш ва сервис соҳасини ривожлантиришда ҳали ҳамон сунъий тўсиқларга дуч келинаётгани аниқланди. Шу билан бир қаторда, тоғ ва тоғолди ҳудудларида истиқомат қилаётган кишиларни ҳам айрим муаммолар ўйлантириб келмоқда. Демак, биз аҳоли қачон қабулхонага келиб мурожаат қилса, муаммосини ҳал этиш чораларини кўрамиз, деб кутиб ўтирмаслигимиз керак. Кўчма жамоатчилик қабулхоналари фаолиятини кучайтириш, чекка ва олис қишлоқларда яшовчи фуқаролар ҳолидан хабар олиб, улар билан елкама-елка туришимиз керак, деб ўйлайман.\nРайҳона Раҳимова, Шўрчи Маиший хизмат кўрсатиш касб-ҳунар коллежи директори, вилоят Кенгашидаги ЎзХДП гуруҳи аъзоси:\n— Жамоатчилик қабулхоналари ишини янада жонлантириш учун, аввало, одамлар орасига кириб бориш лозим. Биз мурожаатда акс этган ҳар бир масаланинг илдизигача етиб боришимиз керак. Хўш, шу муаммо қаердан келиб чиқди, кимнинг эътиборсизлиги оқибатида бундай бўлди? Ана шу каби саволларга жавоб излаш лозим. Чунки бугун бир одамни ўйлантираётган муаммо, эртага бошқа кишини ҳам ташвишга солиши мумкин. Биз ҳар қандай масалани ўткир нигоҳ, зийраклик билан бартараф этишга ҳаракат қилишимиз шарт.\nАлишер Маматмуродов, ЎзХДП Жарқўрғон туман кенгаши раиси:\n— Бугун ҳар бир сиёсий партия ўз электоратини ўйлантираётган муаммога ечим топиш билангина обрў-эътибор қозонади. ЎзХДП Жарқўрғон туман кенгашида депутатлар, фаоллар ва кенг жамоатчилик вакиллари ҳамкорлиги яхши йўлга қўйилганлиги учун бу борада муайян муваффақиятларга эришилмоқда.\nТуманда 180 минг нафардан ортиқ аҳоли истиқомат қилади. 51 бошланғич партия ташкилотимиз бор. Туман Кенгашида ЎзХДПдан сайланган 16, вилоят Кенгашида эса 2 нафар депутат иш олиб бормоқда. Аҳоли мурожаатлари билан ишлашда уларнинг куч ва салоҳиятидан самарали фойдаланишга ҳаракат қилаяпмиз.\nЖамоатчилик қабулхонаси ҳақиқий маънода одамлар ишончини қозонаётган масканга айланмоқда. Ҳар бир мурожаатни атрофлича ўрганиб, ўз вақтида ҳал этишга ҳаракат қилаяпмиз. Жорий йилнинг ўтган беш ойида 34 мурожаат келиб тушган бўлса, шундан 80 фоизи ижобий ҳал бўлди. 15 дан ортиқ депутатлик сўровининг асосий қисми ечим топди.\nЯқинда туман марказидан 15-20 километр олисда жойлашган Дам, Қорақўрсоқ, Оққўрғон, Қораёғоч» қишлоқларида учрашув, йиғилиш ва очиқ мулоқотлар ўтказдик. Кўчма Жамоатчилик қабулхонасига касаначиликни ривожлантириш, қишлоққа саноатни олиб кириш, янги иш жойлари ташкил қилишга оид 30 дан ортиқ мурожаат ўрганилиб, асосий қисми жойида ҳал этилди. Демак, Жамоатчилик қабулхоналари фаолиятини кучайтириш жойлардаги кўплаб муаммолар ечимида муҳим ўрин тутади.\nМуҳаммади Жўраев, «Денов босмахонаси» масъулияти чекланган жамияти раиси:\n— Айни кунларда Сурхондарё вилоятида қарийб 40 номдаги газета ва журнал нашрдан чиқади. Яқин-яқингача улар Қашқадарё, Самарқанд ва республикамизнинг бошқа вилоятларида чоп этиларди. Бу вақт ва маблағ масаласида қатор муаммоларни келтириб чиқараётган эди. Муаммони бартараф қилиш мақсадида ўтган йилнинг охирларида ЎзХДП Денов туман кенгашида ташкил қилинган Жамоатчилик қабулхонасига мурожаат қилдим. Мутасаддилар ҳуқуқий маслаҳат ва яқиндан кўмак берди. Ҳудуддаги молия муассасасидан зарур маблағни олганимиздан кейин Германиядан замонавий матбаа технологияси олиб келинди. Бу йил соатига 16 минг нусха матбуот нашрларини чоп этиш қувватига эга цех фойдаланишга топширилди. Жаҳон талабларига тўлиқ жавоб берадиган «ROTOSTAR-16» русумдаги тизимнинг умумий қиймати 273 минг доллар бўлиб, матбуот нашрларини 4 хил рангда чоп этиш имконияти юзага келди. Ўн нафар одам иш билан таъминланди. Масалани ижобий ҳал қилишда амалий ёрдам берган ЎзХДП Денов туман кенгаши фаоллари, депутатлардан миннатдорман...\nФаррух Абжалов, ЎзХДП Сурхондарё вилоят кенгаши бўлими мудири, халқ депутатлари вилоят Кенгашидаги партия гуруҳи аъзоси:\n— Жамоатчилик қабулхоналари сайловчилар ишончини мустаҳкамлаш, хайрихоҳларимиз сонини кўпайтиришда тажрибада синалган механизмдир. Лекин айрим туманларда партия кенгашларидаги фаолларимиз, депутатлар бунинг аҳамиятини тўғри тушуниб етмаяпти. Масалан, ЎзХДП Шеробод, Қизириқ, Музработ ва Бойсун туманлари кенгашларида мурожаатлар билан ишлашда камчиликлар учраб турибди. Аҳолини қабул қилиш аниқ тартиб асосида йўлга қўйилмаган. Кўчма жамоатчилик қабулхонаси ташкил қилишда ҳам мазкур ҳудудларда айрим сусткашликлар кўзатилмоқда.\nҲар бир мурожаат ортида инсон тақдири туради. Унда кўтарилган масалани ҳал этиш орқали кимнингдир оғири енгил бўлади, айрим ҳолларда ҳудудларнинг ижтимоий-иқтисодий тараққиётига тўсиқ бўлаётган муаммолар бартараф этилади. Яна шуниси ҳам борки, шаҳар ва қишлоқларнинг бугунги ҳолати, ривожланиш тамойиллари ва фуқаролар эҳтиёжига қараб қонунчиликни янaдa тaкомиллaштириш имкони ортади. Шу боис Жaмоaтчилик қaбулхонaлaри пaртия тaшкилотлaри вa электорaт ўртaсидaги кўприккa aйлaниши лозим.


Қозоқистон ва Хитой ўртасида муштарак ҳамкорлик шартномаси имзоланди.\nДушанба куни Пекинда Қозоқистон президенти Нурсултон Назарбоев ва Хитой президенти Цзянь Цземинь “яхши қўшничилик, дўстлик ва ҳамкорлик” шартномасини имзоладилар.\nИкки томон мазкур шартномада терроризм, сепаратизм ва экстеримизмга қарши курашда ҳамкорлик қилиш, ҳарбий-техникавий, савдо, фан ва технология ҳамда бошқа қатор соҳалар бўйича алоқаларни янада ривожлантириш тўғрисида келишиб олди.\nНазарбоевнинг Хитой сафаридан олдин, Қозоқистоннинг Пекиндаги элчиси Жанибек Карибжанов Назарбоевнинг ташрифи Қозоғистон ва Хитой орасидаги муносабатлар учун бурилиш нуқтаси бўлишини қайд этган эди.\nАммо Халқаро муносабатлар бўйича Москва давлат институти қошидаги тадқиқот маркази директорининг ўринбосари Артëм Малгинга кўра, ташриф Назарбоев учун Хитой Коммунистик партиясининг янги раҳбари ва келаси йилда Хитой президенти бўлиши кутилаëтган Ху Цинтао билан биринчи марта учрашув ўтказишига имконият бергани билан янада аҳамиятлидир.\n“Қозоғистон президенти учун Хитой Коммунистик партиясининг янги раҳбари Ху Цинтао билан учрашиш муҳимдир. Ху Цинтао Хитойнинг навбатдаги президенти бўлиши кўпчиликка маълум. Буни икки президентнинг танишув учрашуви дейиш мумкин”, деди таҳлилчи Артëм Малгин.\nОксфорд университетида Хитой масалалари бўйича мутахассис Рана Миттерга кўра, Хитой ҳукумати ўзининг марказий осиëлик қўшнилари билан савдо ва хавфсизлик соҳасидаги алоқаларини ривожлантиришга ҳаракат қилар экан, Назарбоевнинг Пекин ташрифи асосан ўзаро ишончни оширишга қаратилган. Унинг қайд этишича, ўтган 10 йил мобайнида Марказий Осиë Хитой учун айниқса хавфсизлик борасида муҳим минтақага айланган.\n“Гап шундаки, Хитой ўзининг ғарбий чегара ҳудудларидаги вазиятдан жиддий хавотирланмоқда. Чунки Шинжон вилоятидаги мусулмон аҳоли Хитойдан мустақил бўлишни истайди. Шу боисдан, ғарбий чегарада назоратни мустаҳкамлаш Хитой учун муҳимдир”, деди мутахассис Рана Миттер.\nДарҳақиқат, Назарбоевнинг Пекин ташрифи давомида Қозоқистон ва Хитой орасидаги ҳарбий алоқалар муҳим мавзу сифатида муҳокама қилинди.\nҚозоқистон Мудофаа вазири Мухтор Олтинбоев ва унинг хитойлик ҳамкасби Чи Шаотиян муштарак чегара бўйида назоратни кучайтириш ва қонунсиз қуроллар савдосининг олдини олиш бўйича ахборот алмашиш хусусида келишув имзоладилар.\nМосквадаги Карнеги тадқиқот маркази таҳлилчиси Алексей Малашенко икки мамлакат ўртасида хавфсизлик борасида ҳамкорлик қилиш аҳамияти хусусида тўхталиб, қуйидагиларни таъкидлади.\nУнга кўра, “хавфсизлик борасида Қозоқистонни Ўзбекистонга ëки Тожикистонга қиëслаб бўлмайди. Бу икки мамлакатда исломий гуруҳлар кенг тарқалган. Аммо Қозоқистоннинг жанубий ҳудудларда айрим исломий гуруҳларнинг фаолияти аста-секин кучайиб бормоқда ва бу расмий Остонани ташвишлантирмоқда”.\nЎтган майда Хитой ва Қозоқистон ўртасида имзоланган демаркация келишувига кўра, 1.740 километр узунликдаги муштарак чегарага тааллуқли бўлган барча масалалар ҳал этилди.\nЎзаро ишончни мустаҳкамлаш ва чегара худудларида ҳарбий кучлар сонини қисқартириш тўғрисидаги 1996 ва 1997 йилларда тузилган шартномаларга мувофиқ, 2000 йилда Хитой ва Қозоғистон бир-бирларининг чегара бўйидаги ҳарбий кучларини текширишни бошлади.\nМустақил Давлатлар Ҳамдўстлигида Қозоқистон Хитойнинг иккинчи йирик савдо шериги саналади. Жорий йилда икки мамлакат орасидаги савдо обороти ҳажми 1 миллиард 500 миллион доллардан ошди.


Қувват берсин Бойчиборнинг белига – Сурхон тонги\nБош саҳифа / Маданият / Қувват берсин Бойчиборнинг белига\nАпрел 4, 2019\tМаданият Изоҳ қолдириш 450 Кўрилди\nЎзбекистоннинг жанубий гавҳари саналган Сурхон даёрида кечадиган I Халқаро бахшичилик санъати фестивалига мезбонлар ҳам катта тайёргарлик кўришмоқда.\nОлтинсой туман “Шаршара” фольклор-этнографик ансамбли репертуарларидан ҳам турли қадимий миллий ўйин ва алёрлар, ўланлар ўрин олган.\nФестивалда бир-биридан сулув қизларни кўрган Бедор бахшининг ақли шошиб бир нима деб турган жойи:\nЎлан айтган тилларингдан айланай,\nЖамалакдек сочларингга бойланай.\nИзн берсанг, Ойпарим сен дил яйраб,\nҚурда меҳринг олишга мен чоғланай.\nАлёр айтган, алп йигитлар бириман,\nЧин дўстларнинг ичидаги сириман.\nОб кетайин қўнғиротнинг элига,\nҚувват берсин Бойчиборнинг белига.\nТэгларОлтинсой Шаршара ансамбли\nОлдинги Маънавий хазина\nКейинги Буюк жасоратнома\nҚумқўрғонда замонавий боғча


Подшоҳ билан деҳқон | www.ziyouz.uz\nБош саҳифа ҲикматномаИбратли ҳикоятларПодшоҳ билан деҳқон\nҚиш кунларининг бирида подшоҳ одамлари билан овга чиқди. Бир кийикнинг изидан қувлаб узоқларга кетиб қолишди. Қеч киргач, қўноқ ерларига қайтолмадилар. Нарироқда бир деҳқоннинг уйини кўриб қолган ҳукмдор:\n–Келинглар, ўша уйга бориб исина қолайлик, нима дедингиз? – дея сўради одамларидан. Унинг ёнида турган вазири:\n–Шоҳим, оддий деҳқонни кулбасига бориб исиниш, шаънингизга тўғри келмайди. Мен сиз учун шу ерда чодир қуриб, олов ёқаман, – деди.\nПодшоҳ одамлари билан, деҳқоннинг уйи яқинида чодир қуриб, у ерга жойлашишди. Буни кўриб турган деҳқон, ҳайрон бўлди. Бир оздан сўнг таом тайёрлаб подшоҳ ҳузурига олиб чиқди. Одоб билан эгилиб салом бергач:\n–Ҳукмдоримнинг юксак мартабалари менинг кулбаи вайронамга қадам ранжида қилишлари билан камайиб қолмасди. Лекин бир деҳқоннинг шарафини юксалишини истамадилар.\nУнинг гапларини эшитгач, подшоҳ хурсанд бўлиб, одамлари билан бирга деҳқоннинг уйига боришди. Ўша кечани деҳқоннинг уйида ўтказишди. Эртаси куни подшоҳ кетар вақтида деҳқонга эҳсону ҳадялар берди. Бундан севинган деҳқон, шоҳни улуғлаб шундай деди:\n– Бир деҳқоннинг уйига келиш билан султоннинг шарафидан ҳеч нарса озаймади. Аммо, сиз каби бир подшоҳнинг сояси тушиши билан, деҳқоннинг кулоҳи қуёшга улашди.\nЙўқсил шоҳдан ташриф кутар. Шарафли, эътиборли, фойдали ҳурматнинг баҳоси бир киши бир йўқсилга борса, йўқсил ундан катта бир бахт туяди.\n← Аввалги Аввалги Ёлғиз дарвеш\nКейинги → Кейинги: Подшоҳ бўлган тиланчи


Керри билан Лавров Қрим борасида келиша олмади\n14 март куни Лондонда АҚШ Давлат котиби Жон Керри ва Россия Ташқи ишлар вазири Сергей Лавров Украина бўҳрони бўйича музокара ўтказди.\nМузокара якунидаги матбуот анжуманида сўзлаган Сергей Лавровга кўра, музокара "фойдали" бўлган, бироқ Россия билан АҚШнинг Қрим борасидаги фикрлари бир жойдан чиқмаган.\nЛавровга кўра, Россия қримликларнинг референдум борасидаги қарорларини ҳурмат қилади.\nШунингдек, Лавров Россия Украинанинг шарқий вилоятларига қўшин киритиш режаси йўқлигини таъкидлаган.\nЖурналистлар Лондонда Жон Керрининг музокара борасидаги баёнотини кутишмоқда.\nМузокара аввалида Керри учрашувда ижобий натижага эришишга умид билдирган эди.\n- Нимани муҳокама қилишимиз аниқ-равшан. Мен ўртадаги айрим келишмовчиликларни ҳал қилишда биргаликда олдинга ҳаракат қилиш учун имкониятлар ва натижаларни излашни интиқлик билан кутаяпман, деди Керри.\nЛавров эса музокаралар бошланишидан аввалги интервьюсида, вазиятни изга солиш учун вақт бой берилгани ҳақида гапирди.\n- Мен ҳам бугун учрашиш имконига эга бўлганимиздан мамнунман. Ҳақиқатдан ҳам вазият жиддий. Кўплаб воқеалар содир бўлди. Кўп вақт йўқотилди. Энди нима қилиш мумкинлигини кўрамиз, деган эди Лавров учрашувдан аввал.\nАввалроқ Керри агар расмий Кремль Қримни қўшиб олиш ҳаракатларини давом эттирса, ғарб Россияга қарши "кескин чоралар" қўллашидан огоҳлантирган эди.\nУкраина Россия устидан Европа судига мурожаат қилди\nПайшанба куни Украина ҳукумати инсон ҳуқуқлари бўйича Европа судига Россия устидан шикоят аризаси билан мурожаат қилди.\nИнсон ҳуқуқлари бўйича Европа конвенциясининг 33-моддаси ("давлатлараро муносабатлар") асосида топширилган мазкур шикоят аризасининг мазмуни ва унинг кўриб чиқилиш муддати ҳақида маълумотлар очиқланмади.\nЕвропа суди Киев ва Москвани Украина аҳолисининг ҳуқуқларини топташга олиб келадиган ҳар қандай кўринишдаги ҳарбий ҳаракатлардан тийилишга чақирган ҳолда шикоят аризасини қабул қилган.\nБМТ Украинада инсон ҳуқуқлари мониторингини бошлади\nУкраинада БМТнинг миссияси инсон ҳуқуқлари вазиятини мониторинг қилишни бошлади.\nБМТнинг инсон ҳуқуқлари бўйича бош котиб ёрдамчиси Иван Шимонович.\nБугун БМТнинг инсон ҳуқуқлари бўйича бош котиб ёрдамчиси Иван Шимоновичнинг маълум қилишича, миссия бутун Украина ҳудуди, жумладан, Қримни ҳам кузатади.\nШимоновичга кўра, Украина аҳолисининг ҳуқуқларини таъминловчи ташкилотларнинг заифлиги ва қийноқлар, куч қўллаш ҳамда одам ўғирлаш ҳолатларидан жиддий хавотир мавжуд.\nШунингдек, у Киевдаги норозилик акциялари пайти намойишчиларнинг снайперлар томонидан ўлдирилиш ҳолатлари бўйича суриштирув зарурати борлигини таъкидлади.\nТимошенко Ходорковский билан Украина бўҳронини муҳокама қилди\nКеча Берлинда Украина собиқ бош вазири Юлия Тимошенко россиялик собиқ олигарх Михаил Ходорковский билан Украинадаги вазиятни муҳокама қилди.\nҲозирча учрашув тафсилотлари маълум эмас.\nПайшанба куни Ходорковский Берлиннинг Шарите шифохонасида даволанаётган Тимошенкони бориб кўрган.\nЯнукович ҳокимиятдан ҳайдалгач озодликка чиққан Тимошенко Германия канцлери Ангела Меркелнинг таклифига кўра, Берлинга даволанишга кетган.\n9 март куни Ходорковский Киевнинг Мустақиллик майдонида минглаб украиналик олдида қилган чиқишида расмий Кремлни рус ва украин халқлари дўстлигига раҳна солаётганликда айблаб, Россияда Қримнинг эгаллаб олинишига қарши бўлганлар жуда кўплигини айтди.\n2003 йилда ҳибсга олинган ЮКОС нефт ширкатининг собиқ хўжайини ўтган йилнинг декабрида озодликка чиққан.\nБу ҳақда маҳаллий соғлиқни сақлаш расмийлари маълум қилди. Маълумотга\nкўра, ўнга яқин киши турли даражадаги жароҳатлар билан касалхонага олиб борилган.\nАрсений Яценюк БМТ Хавфсизлик кенгашида нутқ сўзлади\nУкраина Бош вазири Арсений Яценюк БМТ Хавфсизлик кенгашида қилган чиқишида унинг мамлакати “ҳеч қандай сабаб ва асосларга эга бўлмаган” ҳарбий агрессияга дуч келганини билдирди.\nБўхронни ҳал қилишга ҳали ҳам вақт борлигини айтган Яценюк Россияни зудлик билан Қримдаги ҳарбийларини олиб чиқишга ва музокараларни бошлашга чақирди.\nШунингдек, Хавфсизлик кенгашининг фавқулодда йиғинида сўзлаган Бош вазир Россия билан вужудга келган бўхронни тинч ҳал этишнинг имкони борлигини таъкидлади.\nИнглиз тилида нутқ сўзлаган Яценюк Россиянинг БМТдаги элчиси Виталий Чуркинга юзланиб, унга рус тилида “Россия уруш бўлиши истайдими?”, дея савол билан мурожаат қилди.


Янги профессионал таълим тизими олдинги ўрта-махсус касб-ҳунар таълим тизимидан нимаси билан фарқ қилади? - Халқ сўзи\n16:33 16 Ноябрь 2020 Жамият\nУшбу саволга АОКА пресс-холида ташкил этилган матбуот анжуманидан Олий ва ўрта махсус таълим вазири ўринбосари Муродилла Холмуҳамедов қуйидагича жавоб берди:\nЯнги тизим 3 тоифага бўлинди.\nБиринчи тоифа — янги муассасалар тармоғи бўлди. Бу муассасалар касб-ҳунар мактаблари деб аталади. Бу мактабнинг юқори синфида бирламчи касбий тайёргарликдан ўтадиган, бошланғич профессионал таълим дастурлари асосида фаолият кўрсатадиган касб-ҳунар мактабларидир. Уларнинг сони 339 та этиб белгиланди.\nБу йил уларга биринчи марта қабул амалга оширилди. Ҳозир касб-ҳунар мактабларида ўқув-жараёни давом этмоқда.\nИккинчи тоифа таълим муассасалари — идоравий коллежлар.\nМаълумки, иқтисодиётнинг реал соҳаларига жуда катта миқдорда инвестиция киритилди. Бу инвестициялар бўйича ҳудудларда жорий этилаётган лойиҳаларнинг ҳаммаси янги, инновацион технологияларга асосланган.\nОчилаётган янги иш ўринлари ҳам — ана шу янги технологик жараёнларга мўлжалланган иш ўринлари.\nВазирлик, идора ва йирик иш берувчиларга тақсимлаб берилдики, ўзларининг лойиҳаларини ҳаётга татбиқ қилиш, ишлаб чиқариш ва хизмат кўрсатиш кўламини кенгайтиришда мазкур коллежлар орқали янги яратилган иш ўринларига мақсадли равишда мутахассис тайёрлайди.\nУчинчи тоифа таълим муассасалари — техникумлар тармоғи.\nБу Собиқ Иттифоқ давридаги техникумлардан таълим дастурларининг мақсади, вазифаси, ушбу дастур асосида шаклланадиган билим, малака, кўникма, компетенцияларнинг мураккаблик даражаси, ҳажми билан тубдан фарқ қилади.\nОлий таълим дастурлари билан уйғунлаштирилган ҳолда, бакалаврнинг тўртдан бир қисмида шаклланадиган билим, малака, кўникмалари техникумларнинг ўқув режа ва ўқув дастурига сингдирилди.\nТехникумни яхши ўзлаштирган ўқувчиларга таълим масканини битирганидан кейин имтиҳонсиз бакалавриатнинг 2-курсидан ўқишни давом эттириш имконияти берилди. Бундай имтиёз олдинги техникумларда бўлмаган.


12:17 / 22.10.2015 | BBUUNNYYOODDJJOONN | 2154\nВа алайкум ассалом! Аросат сўзи Қуръони Каримда «Аъроф» калимаси билан келган. «Аъроф» калимаси араб тилида «баландлик», «юқори жой» деган маъноларни англатади. Араблар хўрознинг тожини ҳам «араф» дейдилар. Қуръондаги суранинг «Аъроф» деб номланишига сабаб эса унда жаннат билан дўзах орасидаги баландлик жой – девор васф қилинганлигидир. Қиёматда баъзи одамлар «аъроф» деб номланган ўша баланд деворда туриб, у ердан жаннат ва дўзах аҳлларини таниб, улар билан суҳбатлашадилар. Аллоҳ таоло ушбу суранинг 46-оятида марҳамат қилади :\nوَبَيْنَهُمَا حِجَابٌ وَعَلَى الأَعْرَافِ رِجَالٌ يَعْرِفُونَ كُلاًّ بِسِيمَاهُمْ وَنَادَوْاْ أَصْحَابَ الْجَنَّةِ أَن سَلاَمٌ عَلَيْكُمْ لَمْ يَدْخُلُوهَا وَهُمْ يَطْمَعُونَ۝\nЯъни жаннат аҳли ва дўзах аҳлининг орасида тўсиқ бор. Бу тўсиқ «Ҳадид» сурасида «девор» деб аталади. Ўша деворнинг номи «Аъроф». Деворлар жуда баланд бўлиб, дўзах аҳли ҳар қанча уринсалар ҳам, ундан ўтиб, жаннатга кира олмайдилар. Баъзи ривоятларда, «Ўша девор устидан боғлар униб, анҳорлар оқиб туради», дейилади. Демак, унинг қалинлиги ҳам хийлагина. Жаннат билан дўзах орасида тўсиқ бўлиб турган баланд ва кенг девор – Аъроф устида одамлар бор. Бу одамлар кимлар экани ҳақида уламолар ўртасида икки хил фикр мавжуд. Биринчиси: улар яхшилик ва ёмонликлари тенг келиб, на жаннатга, на дўзахга ҳукм бўлмай қолган кишилардир. Иккинчиси: пайғамбарларнинг ҳақ даъватларини ўз қавмига етказиб, уларни яхшиликка бошлаган даъватчилар, уламолар ва шуҳадолардир. Ана шу икки маънодан келиб чиқиб, ояти кариманинг охирги «Тама қилган ҳолларида унга кирмай турурлар» жумласига ҳам икки хил маъно берилади. Агар «Аъроф эгалари»ни яхшилиги ва ёмонлиги тенг келиб қолиб, жаннатга ҳам, дўзахга ҳам ҳукм бўлмай қолганлар, десак, жаннатга тама қилиб, кирмай турганлар уларнинг ўзлари бўладилар. Аммо уларни олий мартабали уламо ва шуҳадолар, десак, жаннатдан тамагирлик жаннат эгаларининг жаннатга киришларидан олдинги ҳолатларига ишорадир. Ҳамда «Аъроф эгалари» жаннатга киришларидан олдин уларга «Сизга салом бўлсин!» – деб турган бўладилар.("Тафсири Ҳилол" китобидан). Валлоҳу аълам.\nЭркак шифокорнинг бемор аёлни текшириши мумкинми?